Itzulpengintzaren errepresentazioak euskal literatura garaikidean: eremuaren autonomizazioa, literatur historiografiak eta itzultzaileak fikzioan — EIZIE Elkartea\nKatalanera itzulitako literaturaren osasuna: diagnosi bat\nMiren Ibarluzeak 2017an ondu eta defenditu zuen artikulu honi izenburua ematen dion doktorego-tesia, eta haren laburpena dakarkigu orriotara. Zehazki, itzulpenaren soziologiaren tresnak baliatuta, euskal literatura itzuliaren eremu garaikidearen errepresentazioak aztertu ditu, hiru mailatan: gizarte-eremu gisa izandako autonomizazio erlatiboaren prozesuan, literatura-historiografien eraikuntzan eta fikziozko itzultzaileen agerpenean.\nEzer baino lehen, nire doktorego-lanaren ikerketa-esparrura gerturatzeko eta hartan aritzeko grina pertsonala aipatu nahi nuke, ezen, itzulpengintzak nire bizibidea bideratu duen modu berean, itzulpen-ikasketek bideratu dute nire ikerketa-lana. Itzulpengintza eta Interpretazioa ikasi nuen Gasteizko Letren Fakultatean, Euskal Herriko Unibertsitatean (hirugarren promozioa izan zen gurea). Ondoren, han eta hemen itzultzaile eta zuzentzaile aritu nintzen, bai eta itzulpen-ikasgaietako irakasle ere. Bestela esanik, itzulpenaren eskutik bizi izan dut helduaroa, eta, zelanbait, nire ikerketa-esparruak ere itzulpen-ikasketei atxikitakoa behar zuen. Hortaz, ikerketa-ildo horri lotu nintzaion. Hala, nire doktorego-tesia azken urteotako bide akademikoaren eta profesionalaren geografia da: Baionan hasi zen dena, eta Baiona, Bordele, Paris eta Gasteiz lotzen dituen lerroan ondu eta zehaztu da, tokian-tokian topatutako lantegi, lankide, irakasle eta metodologiei esker. Senez aldizkariak eskaintzen didan tarte hau probestu nahi nuke bide horretan topatu eta eragin didaten eragile guztiei eskerrak emateko.\nNire ikerketaren lerro eta ondorio nagusiak baino ez dakartzat laburpen honetara, eta gehiago sakondu gura dutenentzat geratzen dira han-hor-hemen argitaratutako artikuluak zein laster UPV/EHUren ADDI webgunean1 argitaratuko den doktorego-tesi osoa ere. Hasteko, gidatu nauen teoria soziologikoari buruzkoak ekarriko ditut, eta euskal itzulpengintza garaikidea gizarte-egitura gisa definituko; ondoren, haren garapenaz arituko naiz. Egitura horren eboluzioak literaturaren historiografietan eta fikzio-lanetan utzitako arrastoari jarraituko diot gero.\nTesia egiten hasi nintzenerako, ohartua nintzen euskal itzulpengintza hazten eta zabaltzen ari zela: itzulpen-erakundeak, politikak, produktuak, ekoizleak, bitartekariak, hartzaileak, merkatuak eta abar baziren, eta horiek guztiek egitura gero eta espezifikoago, egonkorrago eta eraginkorrago bat osatzen zuten. Gainera, konturatua nintzen egitura horrek gero eta onarpen handiagoa zuela gizartean. Egitura horri buruzko pertzepzioak eta egitura horren barneko harremanak eta tentsioak ziren nire interesa, eta hedatze-prozesuan zegoen egitura horren ezaugarriak aztertu gura nituen.\nBanekien testuinguruak, eragileek eta politikek eragin egiten dutela itzulpen-prozesuan eta produktuetan eta, halaber, itzulpenek eurek ere eragina dutela testuinguruan. Bestalde, funtsezkoa zen niretzat kontuan hartzea euskal itzulpengintzaren historia zuzenki loturik dagoela euskal letren historiarekin eta hizkuntzaren estatusarekin. Izan ere, egiturek elkarri eragiten diote, eta, hortaz, itzulpengintzaren eta bestelako gizarte-eremuen arteko korrelazioa onartuko zuen esparru teoriko-metodologiko bat behar nuen.\nIldo horretan, honelako ideiak konbinatu behar nituen: «testuingurua», «pertzepzioa», «diskurtsoa», «rola», «erresonantzia», «irudia», «eragina», «kontsumitzaileen, ekoizleen eta produktuen sistema», eta abar. Era berean, euskal itzulpengintzaren egitura bera definitu behar nuen (bai eta euskal literatura itzulia egitura horretan kokatu ere). Hala, lehentxeago aipatutako kontzeptu horiek guztiak modu sistematikoan konbinatuko zituen teoria bat behar nuen, euskal literatura itzuliaren berezko ezaugarriak kontuan hartzen zituena.\nTesia hasi nuenean, konturaturik nengoen euskal itzulpengintzaren historiaren labelaren azpian itzulitako lanen zerrendak baino ez genituela (ordura arte euskal itzulpen-ikasketen ildoan egindako lan bakanetan ematen ziren bestelako jakingarriak kenduta). Beraz, ezinbestekoa iritzi nion euskal itzulpengintzaren egituraren garapenaren interpretazio traduktologiko bat egiteari. Izan ere, ezer argi izan banuen hasiera-hasieratik, hauxe izan zen: itzulpen-ikasketek behar zuten abiapuntua. Ildo horretako gogoetak ageri dira lehenbiziko kapituluan.2\nGauzak horrela, tresna metodologiko egoki baten bila abiatu nintzen, eta horren emaitza da tesiaren bigarren kapitulua.3 Itzulpen Ikasketak diziplinaren historiaren errepaso laburra egiten da kapitulu horren lehenbiziko atalean, eta diziplinaren barneko ikuspuntuak eta ikerlerro nagusiak deskribatzen.4 Soziologiatik itzulpen-ikasketetara ekarritako ildoetan jartzen da fokua jarraian, eta, azkenik, Bourdieuren eremuen teoria jorratzen da zehazki. Bourdieuren hiru kontzeptu nagusien berri ematen da (eremua, habitusa eta kapitala), eta berrikusi egiten da nola gertatzen diren ekoizpen urriko eremuen eta barne-eremuen sorrera edo autonomizazio- prozesuak. Horrez gainera, literaturaren historian itzulpenak izandako funtzioak landu dituzten ikertzaileen esanak gogorarazten dira.5\nHain zuzen ere, nire tesiaren ekarpenetako bat hori berori da; Bourdieuren unibertsoa baliatzea euskal literatura itzuliaren barne-eremua definitzeko eta deskribatzeko. Nik dakidala, tresna berria da euskal itzulpengintzaren historia egin dutenen artean. Zehazki euskal itzulpengintzaren aro garaikideari aplikatu diot, baina seguru nago beste sasoi batzuen azterketarako ere baliagarria dela.\nBourdieuren teoria, itzulpen-ikasketa soziologikoen barruan txertaturik, balio handikoa da gizartearen eta kulturaren arteko interakzioak ikuspuntu deskribatzaile batetik aztertzeko. Gainera, polisistemen teoria baliatzean sortzen diren zenbait arazo gainditzeko baliagarria da. Oro har, polisistemen teoriak ez du sistema finitu bat eskaintzen botere-faktoreen dinamikak deskribatzeko, eta fokua xede-sisteman jartzen du. Polisistemen teoria aplikatzean badago gizarte-faktoreen kontzientzia, baina teoria horrek ez du eskaintzen halakoak deskribatzeko eskemarik.\nGure kasuan, Manterolak (2011)6 eta beste batzuek ondorioztatu duten moduan, funtsezkoa da kontuan hartzea, esaterako, jatorri-sistematik sustatutako itzulpenak ere badirela. Horri gehituko nioke beharrezkoa dela kanpoko audientziaren eta eraginaren azterketa egitea, adibidez, ezen kanpoko hartzaileen edo eragileen jokamoldeek xede-sistema bera (bir)modelatzen dute. Nire ustez, itzulpena itsasoa bezalakoa da: bi ertzak bustitzen ditu aldi berean; xede- sisteman eragiten du, baina baita jatorri-sisteman ere, eta batetik besterako garraio-lanak egiten ditu.\nHortaz, itzulpen-eremua, hartzaile gisa ez eze, emaile gisa ere aztertu behar da, eta askotariko norabideak hartu behar dira kontuan; alegia, kontuan hartu behar dira euskarara egindako itzulpenak eta euskaratik beste hizkuntza batzuetara egindakoak. Gurean, bestelako konbinazioak ere kontuan hartzekoak dira: tesi-lanean zabalago azaldu dugunez,7 euskal testuen garai jakin bat ezaugarritzen dute itzulpen intralinguistikoek, hots, dialektoen artean euskaratik euskarara egindako itzulpenek.\nBada, Bourdieuren teoriak eskema koherente bat eskaintzen digu konbinazio horiek guztiak kokatzeko. Halaber, hainbat elementu eragile eskaintzen dizkigu, itzulpena gizarte-praktika gisa definitzeko eta aztertzeko. Azken batean, itzulpenak posizio jakin bat du gizartean, balio sozial jakina du, eta funtzio jakin bat betetzen du. Beraz, Bourdieuren eskemari esker, sare bakarrean ordenatu ditzakegu lehenago egindako lanetan testuinguru kontzeptu zabal eta mugagabean sartzen ziren elementuak. Horietako batzuk dira, esaterako, botere-harremanak, ideologia, profesionalak, kritikariak, espontsorrak, zentsoreak, editoreak, erakundeak, akademia, estatusa, interbentzionismoa, kulturartekotasuna, inplikazioak, usteak, jarrerak, merkatua, ekonomia, rola, irudia, eta abar.\nHoriek guztiak Bourdieuk proposatutako hiru kontzeptu nagusiko sarean txertatzen dira, hain zuzen ere elkarlotutako eremu, habitus eta kapital kontzeptuek osatzen duten eskeman.8 Sare horren bidez deskriba daitezke gizarte-egituren banaketa eta errepresentazioak, bai eta azaldu ere nola artikulatzen diren balio objektibo eta sinbolikoak boterea birsortzeko, banatzeko edo egonkortzeko. Hortaz, sare hori egokia izan zait euskal literatura itzuliaren egituraren deskripzioa egiteko.\nBourdieuren arabera, eremu bat praktika eta indarren espazio bat da, non eragileek erronka jakinak dituzten eta bide eta helburu askotarikoen arabera (illusio esaten zaie) jarduten duten. Eragileek dagokien posizioaren arabera jokatzen dute, eta egitura bera mantentzeko edo eraldatzeko ekarpenak egiten dituzte.\nEragileen posizioa habitus jakin batek zehazten du. Habitusa honako hauek osatzen dute: pentsaerak, gustuak, usteak, sineskerak eta sineskeriak, interesak, mundua ulertzeko moduak, iraganeko gertakariak eta errepresentazioak, gaitasunak, hezkuntzak, klase sozialak, eraginek eta abarrek. Beste hitz batzuetan esanik, sistema kognitibo bat da, kanpo-egituren barne- errepresentazio bat. Habitusa, Bourdieuren hitzetan, egitura egituratzailea da, praktikak eta praktiken pertzepzioa antolatzen duena (1984: 170).9\nHabitus kontzeptua oso baliagarri izan zaigu, esaterako, euskal idazleen eta itzultzaileen itzulpen-praktikak eta itzulpenari buruzko pertzepzioak aztertzeko. Idazleei dagokienez, 15 idazle garaikide elkarrizketatu ditugu, eta 20 itemeko galdetegi bati erantzun diote.10 Bestalde, itzultzaileen habitusaz aritu garenean, Senez aldizkarian argitaratutako zenbait artikulu izan ditugu oinarri.11\nEuskal literatura itzuliaren barne-eremuan askotariko posizioak dituzten eragileak ere badira, eta oso kontuan hartzeko ezaugarria da hori. Zenbait idazle, adibidez, itzultzaileak dira, eta akademiako kideak; bestalde, itzultzaile profesionalak ez eze, badira denbora librean itzultzen duten eragileak ere; edo itzulpena sormenerako darabilten idazleak badira. Hortaz, oso interesgarria deritzot posizio bakoitza zerk ezaugarritzen duen aztertzeari eta ikusteari zer-nolako diskurtsoak sortzen diren posizio horietatik eta zergatik, azken finean, horrek itzulpen-jardunean eragiten duen, itzulpenari buruzko pertzepzioak pertsonengan eta taldearengan eragiten duen modu berean.\nHabitusa egituratzeko prozesuaren parte da kapitala. Bada, lau kapital mota deskribatzen ditu Bourdieuk, eremuan dominazioa eta boterea baliatzeko tresna gisa erabiltzen direnak. Kapital soziala lagunek, taldeek, elkarteek eta pertsonen sareek osatzen dute; kapital kulturala pertsonaren jakintzak dira, esperientziak eta harremanak, ibilbide akademikoa, langintza; kapital ekonomikoa propietateekin eta aurrezteko gaitasunarekin loturik dago; kapital sinbolikoa, ostera, norberak zein norbera parte den taldeak lortutako prestigioarekin lotzen da, aitortzarekin. Bourdieurekin bat (1991),12 gurea bezalako ekoizpen urriko eremuetan, kapital sinbolikoak beste eremu batzuetan baino balio handiagoa izan ohi du.\nEremua bera egitura egituratzaile bat da gizartean; beste eremu batzuetan eragiten du, beste eremuek ere eragiten dioten hein berean. Horrexegatik ari naiz eremuen autonomia erlatiboaz, inoiz ez baikaude besteren eraginetik aske.\nEremu jakin baten analisi egokia egiteko, eremuan ekoitzitakoari buruzko datuak aztertzeaz gainera, kontuan hartu behar da eremu horrek albo-eremuekin duen erlazioa. Izan ere, Santanak (2012)13 dioen moduan, literatura-produkzioaren barruan egindako itzulpenen ehunekoak ez dira bere horretan nahikoa erabakitzeko eremu bat periferikoa edo zentrala den. Hain zuzen ere, eremuen arteko harremanek eta prozedurek zehazten dute nolakoak diren egiturak eta egituren mugak. Bestela esanik, ez da hain garrantzitsua eremu bat zehazteko zenbat itzultzen den, ezpada nola, zertarako eta zer-nolako zirkuituetan itzultzen den.\nLabur esanik, euskal literatura itzuliaren eremuaren dinamikan parte hartzen duten elementu horien guztien konbinazioak zehaztuko du zein eta nolakoak diren euskal itzulpengintzaren historiako sasoi jakin bateko bereizgarriak. Alegia, itzulpen-aldi bakoitzak bere eragileak, praktikak, rolak, pertzepzioak eta eraginak ditu.\nItzulpengintzaren historia idazteko, hortaz, eremua dinamikoa denez gero, eremuaren garapena hainbat mailatan aztertu behar da (Bourdieu eta Wackquant, 1992: 80):14 a) non dago kokaturik (barne-)eremu hori beste eremu batzuekiko eta boterearen eremuarekiko?, b) nolakoak dira eremuaren egituran parte hartzen duten erakundeak?, eta c) nolako habitusa dute eremuan parte hartzen duten agenteek?\nEuskal literatura itzuliari dagokionez, albo-eremuekiko mendekotasunaren arabera definitu eta deskriba daiteke. Bada, horixe da, hain zuzen ere, tesian egin gura izan dudana, alegia, euskal itzulpengintzaren eremua eta euskal literaturaren eremua elkartzen diren bidegurutzea aztertzea.\nEuskal literatura itzuliaren eremua (arestian aipatutako arrazoiak direla eta) honelaxe mugatu dugu: autonomia erlatiboko barne-eremu bat da, ekoizpen urrikoa, norabide-anitza eta transnazionala.\nBada, lan honetan eremu horren erakundetze-prozesuari erreparatu diogu, zeina XX. mendearen bukaeran hasi baitzen. 3. kapituluan landu ditut kontuok: «Euskal literatura itzulia autonomizazio erlatiboaren bidean: barne-eremu baten bilakaera eta funtzioak literaturaren espazio garaikidean» izenekoan. Bada, euskal literatura itzuliaren barne-eremuaren gizarte-dimentsioaz ari naiz atal horretan, agente akademiko eta profesional zein legitimazio-agente nagusien egituraren eboluzioa azalduz, zirkulazio-baldintza nabarmenenak deskribatuz, eta itzultzaileen eta idazleen itzulpenari buruzko pertzepzioen inguruan gogoeta eginez. Euskal literatura-itzulpenen funtzioez ere jardun dut.15\nAzpimarratu gura izan ditut elkarri lotutako arrazoiak eta indarrak. Alegia, gertakarien arteko loturak azaleratu nahi izan ditut: esate baterako, Martuteneko Itzultzaileen Eskolako agente profesionalek galdu zuten eremurako sarreraren kontrola unibertsitateko ikasketak iritsi zirenean, baina estatus sozial eta profesionala irabazi zuten. Zera esan gura dut adibide horrekin: gertakariak, erakundeen sorrera-desagertzeak ez dira modu isolatuan gertatzen; aitzitik, kapitalen eta indarren birbanaketa gertatzen den continuum batean ulertu beharrekoak dira.\nEuskal literatura itzuliaren eremuak betetzen dituen funtzioei gagozkielarik, funtzio ideologikoa duela ezin ukatuzkoa da: itzulpena helburu ideologiko jakinetarako erabili izan da estrategia ezberdinak baliatuta, dela lurraldetasuna frogatzeko edo dela lurraldetasun hori ezabatzeko. Alegia, bi-bietarako baliatu izan da itzulpena euskal eremuan: diferentziak isilarazteko edo euskal eremuaren diferentziak agerrarazteko.16\nEuskal literatura itzuliaren helburu nagusietako bat euskal testuen kapitala eta estatusa goratzea izan da, nolabait euskarazko literatura bazela frogatzea, fundazio-testuak sortzea, eta euskal literatura bat badela erakustea. Edonola ere, efektu ideologikoak konplexuak dira, eta Santanari (2012, 2015), Manterolari (2014)17 edo Zubillagari (2014) jarraikiz, espainiar eremuarekiko dependentziak badira gurean. Nago gaztelaniaren bitartekaritzak rol ideologiko zabala duela euskal itzulpengintzaren eremuan. Bada, eremuen arteko mendekotasun hori euskal literatura itzuliaren autonomia erlatiboaren beste adibide bat da.\nEkonomiaren eremuarekin ere harremanetan dago euskal literatura itzuliaren eremua, eta, ildo horretan, nabarmentzekoa da euskal literatura-itzulpena gobernuen babes ekonomikoa tartean delako posible dela hein handi batean.\nGaingiroki, esan daiteke dagokigun eremuan kapital kulturala eta ideologikoa direla kapital sinbolikoak, ekonomikoa baino indartsuagoak biak ere. Ezin ahaztu daiteke, edonola ere, itzulpena izan dela zenbait euskal idazle garaikideren profesionalizaziorako eta autonomiarako atea.18\nEuskal literatura itzuliaren funtzio kulturalaz denaz bezainbatean, esan daiteke hizkuntzarekin lotutako faktoreak balioztatu izan direla (esate baterako, euskararen erregistroak aberasteko iturri izan dela aipatu izan dute hainbat eragilek, testu eredugarriak sortzeko balio izan duela). Baina, hori ez eze, itzulpena sormenerako tresna ere bada; kasurako, Aurelia Arkotxa eta beste zenbait idazle.\nNire egitekoa, euskal literatura itzuliak literaturaren eremuaren barruan osatzen duen gizarte-dimentsioaz gain, dimentsio sinbolikoa ere deskribatzea izan denez gero, agerrarazi nahi izan dut zer-nola azaldu den eta zer-nolako tratamendua eskaini zaion euskal literaturaren historietan, eta, halaber, euskal idazle garaikideen diskurtso eta fikzio-lanetan. Horretarako, 11 historiografia aztertu ditugu19 4. kapituluan,20 Casenaveren arabera sailkatu ondoren,21 bai eta 11 literatura-lan22 ere 5. kapituluan,23 Itzulpen Ikasketetako bira fikzionalari buruz ari diren lanei jarraikiz.\nLaugarren kapituluan azaldu dudanez, oro har, euskal literaturaren historiografietako eraikuntzan itzulpen-testuak euskal literaturatzat jo izan dira zenbait garaitako testuen urritasuna osatzeko-edo, eta, are gehiago, inoiz zenbait literatura-generotako fundazio-testutzat ere jo izan dira. Literatura garaikideari dagokionez, itzulpenen aipamenak idazleen bio-bibliografiak osatzeko baliatu izan dira, bai eta zenbaitetan idazleen lanak testuinguru batean jartzeko edota literatura-joerak karakterizatzeko.\nBestalde, itzulpena euskal idazle garaikideen gogoeta-iturri izan da, eta eremuaren egitura aldatuz joan den heinean, beren posizio eta diskurtsoak berrantolatu behar izan dituzte. Hori guztiori fikzio-lanetara eraman dute, nire tesiaren 5. kapituluan erakutsi legez, fikzioa errealitatean gertatutako garapenaren ispilu bat baita.\nOro har esanik, euskal idazleek fikziozko itzultzaileak baliatu izan dituzte beren pertsonaiak atzerrian kokatzeko eta pertsonaien karakterizazioa egiteko. Horrez gain, euskal gizarteko hizkuntza-egoera antzeratzeko ere baliatu izan dute (nabarmena da horren adibidea Arrietaren Manu Militari  lanean eta Saizarbitoriaren Martutenen , adibidez). Zenbait idazlek itzulpenaren funtzio metaforikoa erabili dute (Atxagak halaxe egiten du 1996ko «Un traductor en París» ipuinean, edo itzulpenaren funtzio narratologikoa (itzultzaileak dira narratzaile Arrietaren Manu Militarin).24\n3. 4. eta 5. kapituluan egindako analisia gurutzaturik (gizarte-esparrua, historiografiak eta fikzioa), euskal literatura itzuliaren historia garaikiderako periodizazio baterako baliagarri izan daitezkeen unean uneko ezaugarriak nabarmendu gura nituzke.\nEuskal gizartearen itzulpen-eskariari erantzun beharrez, 1970eko eta 1980ko hamarkadetan hazi egin zen euskal itzulpenen produkzioa, eta hari lotutako eragileak ere sistematikoki agertzen hasi ziren. Edonola ere, garai hartako itzultzaileak ez ziren profesionalak, eta beste eremu batzuetako eragileak gerturatu ziren itzulpenaren industriara. Eskariak eta jarduna izan ziren eremua egituratzen hasteko baldintzak, bai eta eremu espezifiko bat sortzeko beharra izatea eta eremuan aritzeko prestakuntza beharra sentitzea ere. 1970eko hamarkadan itzultzaileek ikastaro bakanetan parte hartzeko modua izan zuten; 1980ko hamarkadan, ostera, ikastaroak modu egituratuagoan eskaini ziren. Oro har, garai hartako itzulpenek sona txarra dute, eta horrek arrastoa utzi du euskal gizartearen imajinario kolektiboan. Literatur historiografiei dagokienez, ordura arte irizpide linguistikoen arabera egin izan ziren itzulpenei buruzko aipamenak. Bada, 1970eko hamarkadakoetan, eta kontuak, gutxi-asko, lehengoan badirau ere XX. mendea baino lehenagoko testuen balioespenak egiteko,25 badirudi itzulpenaren balio literarioari buruzko gogoeta espezifikoak egiten hasi zirela euskal literaturaren historiografiagileak. Sarasolak (1971), esaterako, itzulpenen balio linguistikoa aipatzen du, eta hainbat generotako sorrera-testutzat jotzen ditu zenbait itzulpen. Edonola ere, historiografietan itzulpenak aipatzea euskararen estatusarekin lotzen du, eta aipatzen du itzulpenek jatorrizko eremuan duten balio literarioa galdu egiten dutela xede-eremuan. Era berean, baina, itzulpena legitimazio-prozeduratzat jotzen du. Paradoxikoa da nire ustez: literatura-testu bat itzultzen balio literarioa duelako, baina prozedurak berak ezabatzen dio gero balio hori testua beste hizkuntza batean jarririk dela.\nMujikak (1979) ere balio linguistikoa ematen die itzulpenei, ez balio literariorik, ordea: gainera, zenbaitetan mespretxuzko oharrak egiten ditu, esaterako, delako autoreak «itzulpenak baino» egin ez zituela dioenean.\nEmaten du garai horretan gauzak apur bat aldatzen hasi zirela, itzulitako literatura-lanen balioari buruzko gogoeta hasi zen heinean, baina badirudi iraganeko joerak oso agerikoak zirela oraindik.\nEz da garai horretan fikziozko itzultzailerik ageri. Nolabait esan, itzulpen-eremua bezalaxe, haren irudikapena lausoa da oso.\nEsan dezakegu itzultzaile profesionalen talde bat osatzeari buruzko kontzientzia handitu zela 1985-1990 urte-tartean. Ordukoak dira, zehazki, eremua erakundetzeko eta profesionalizatzeko lehenbiziko pausoak: orduan hasi ziren eragileak hizkuntza espezifikoa erabiltzen, eremuari buruzko erreferentzia espezifikoak agertzen, bai eta itzulpen-erakundeak sortzen ere (eskolak, elkarteak, sariak…). Martuteneko Itzultzaileen Eskola 1980an abiatu zen, eta huraxe izan zen erakundetzearen abiarazlea: formaziorako erakunde gisa jaio zen, eta erakunde horretatik etorri zen 1987an EIZIE, bai eta lehenbiziko itzulpen- eta ikerketa-proiektu sistematikoak ere.26\nUrte horretan kokatzekoa da Jon Juaristiren historiografia (1987). Bada, aztertutako historiografiei erreparatuta, hantxe ageri dira euskal itzulpengintzaren pertzepzio sistemiko, soziologiko eta konparatiboen joerarako lehenbiziko arrastoak. Esaterako, zenbait itzulpen-prozedura Europako beste herrialde batzuetako literaturetan baliatzen zirenekin jartzen dira harremanetan. Horrez gainera, generoen garapenean itzulpenak izandako garrantzia modu sistematikoagoan agertzen hasten da. Horrez gainera, arazo soziologikoak baliatzen ditu zenbait euskal testuren harrerari buruzko oharrak egiteko.\nGarai horretantxe agertu zen fikziozko itzultzailea euskal literaturan: 1985ean izan zen, hain zuzen sasi-itzultzaile gisa, Sarrionandiaren Izkiriaturik aurkitu ditudan ene poemak liburuan. Arrietaren Manu Militarin, berriz, linbo moduko batean irudikaturik ageri dira itzultzaileak, funtzio askotarikoak betetzen dituzten narratzaileen pare, eta eleberriaren sortze-prozesuaren berri ematen. Ikusten dugunez, oraindik ere lausoa da itzultzailearen irudikatzea; ageri dira, bai, baina ez egiazko edo hezur-haragizko pertsonaiak balira bezala.\n1990. urtetik 2000. urtera bitartean, zenbait botere-galtze eta botere-hartze tarteko, lehenago sortutako hainbat proiektu eraldatu ziren, eta unibertsitateak eta administrazioak lagunduriko kultur proiektu bihurtu ziren.\nOro har esanik, zenbait esparrutan itzultzailearen lanaren inguruko onarpen sinbolikoa bazegoen, eta kolektibo moduan antolaturik zeuden itzultzaileak, baina ez zuten inolako ziurtagiri akademiko ofizialik. Itzultzaile gehienen ustez itzulpena unibertsitatean irakatsi beharra zegoen, eta unibertsitateak itzulpen-ikasketetarako aukerak eskaini behar zituen. Bada, hainbat erakunderen arteko negoziazioaren bidez, Martuteneko Itzultzaileen Eskolak eta EIZIEk bideratutako profesionalen kolektiboak Eusko Jaurlaritzaren esku utzi zuen euskal itzulpengintza ikasketak abiarazteko arbitrajea. Itzulpengintza eta Interpretazioko lizentziatura sortu arte, Euskal Herriko Unibertsitateak eta Deustuko Unibertsitateak eskaini zituzten master-mailako ikastaroak.\nGarai hartako literatura-historiografiei dagokienez, Orpustanen eta Juaristiren lanetan agertzen hasitako joerak garatu egiten direla dirudi, besteak beste, itzulpenaren kultur funtzioa azpimarratzen hasten baitira historiografiagileak. Horrez gainera, lehenago ere identifikatutako funtzioak ere aipatzen dira (funtzio dialektologikoa, pedagogikoa eta fundaziozkoa). Esate baterako, klasikoak eta literatura unibertsala euskarara itzultzea euskal literatura mundura irekitzearekin lotzen dute, eta euskal literaturako zenbait aro itzulpen mota jakinek ezaugarritzen dituztela argi agertzen dute. Halaber, lan horietan nabarmentzen denez, munduko beste literatura-eremu batzuetan gertatu bezalaxe, luma zorrozteko eta hizkuntza aberasteko tresna da.\nFikziozko itzultzaileei dagokienez, sasi-itzultzaileak agertzen dira Sarrionandiaren fikzioan (1991), baina bestelakoak ere ageri dira; burla-itxurako egoera bat ageri da Alonsoren Katebegi galdua (1995) eleberrian: itzultzailearen profesioari eta itzulezintasunari irri egiteko modua dela esan daiteke, bai eta itzultzailearen irudi bakartia ukatzeko modua ere. Modu metaforikoan ere ageri da fikziozko itzultzailea; «Un traductor en París» ipuinean (Atxaga, 1996) ageri den irudia hauxe da: «galerak onartu egin behar dira». Hortaz, garai horretako itzulpen-eremuarekin lotuta, «galerak onartu egin behar dira itzulpenak bere lekua har dezan espazio publikoan».\nMilurteko berriarekin abiarazi zen UPV/EHUn Itzulpengintza eta Interpretazioko lizentziatura,27 eta orduz geroztikoa da unibertsitate-tituludun itzultzaileen aroaren hasiera. Era berean, aro berri horretan hasi zen egonkortzen euskal itzulpen ikasketen edo ikerketaren esparrua ere.\nNolanahi ere den, eta literatura-itzulpenari dagokionez, aipatzekoa da egungo gradu- programak ez duela eskaintzen literatura-itzulpenari soilik lotutako ikasgairik, eta ez dagoela berariazko graduondoko eskaintzarik literatura-itzulpenaren esparruan. Itzulpengintzaren merkatuan ere ez da ziurtagiri jakinik eskatzen literatura-itzulpenean aritzeko, eta, oro har, sormenari loturiko jardueratzat jotzen da. Ikerketaren esparruan, ostera, literatura-itzulpenari loturiko ikerketa-lanen kopurua hazi egin da. Hazi egin dira, halaber, unibertsitatetik kanpoko ekitaldiak, bai eta literatura-itzulpenari prentsan edo Interneten eskainitako espazioak ere.\nZelanbait esateko, barne-eremuko erreferentziak gero eta gehiago dira, gero eta askotarikoagoak. Gainera, itzulpena jorratzen duten argitaletxeetan ere bilduma espezifikoak sortzen hasi dira euskal literatura itzulia argitaratzeko. Ildo berean, itzulpen-sariketak ere modu sistematikoan antolatzen eta erakundetzen hasi zirela esan daiteke, bai eta euskaratik beste hizkuntza batzuetarako itzulpenak egiteko politikak egituratzen ere.\nNabarmendu nahi nuke eremua zenbat eta egituratuago egon itxura batean joera handiagoa dutela euskal historiografiagile garaikideek itzulpen-lanak eta sorkuntza-lanak bereizteko, eta itzultzaileek gero eta gizarte-onarpen handiagoa dutela, baina, era berean, gero eta leku txikiagoa dutela literatura-historiografietan.\nEremuaren indar eta eraginak, edonola ere, ez dira berak esparru geografiko guztietan, eta, oro har, Ipar Euskal Herriko itzultzaileak ez dira kolektibo baten parte sentitzen. Itzulpen- politika jakinik ere ez da aipatutako esparruan.28\nOro har, esan daiteke itzulpenari buruzko diskurtsoak ugaritu egin direla, eta, esaterako, garai horretan argitaratutako euskal literaturaren historiografietan (Urkizu, 2000; López Gaseni, 2002; Aldekoa, 2004; Olaziregi; 2012), honako ezaugarri hauek nabarmendu daitezke:\na) Historiografiagileen ikuspegi sistemikoek itzulpenei buruzko adierazpide berriak\nagerrarazi dituzte, batez ere genero periferikoez. Euskal itzulpengintza azpisistema\ngisa definitzeko joera nabari da; eta ez hori bakarrik, genero periferiko bat balitz bezala\naurkezten da: kapitulu bereizia eskaintzen zaio itzulpenari XX. mendetik aurrerako\nliteraturaz ari direnean (joera dago garai horretako sormen-lanak eta itzulpenak\nb) Euskal literaturaren garai bakoitzeko itzulpenak taldekatzeko eta sailkatzeko ahalegina\negiten da, bai eta garai jakin batzuetako itzulpenaren zentralitatea nabarmentzeko ere.\nc) Itzulpenak zenbait garaitako literatura-joeren edota berrikuntzen adierazletzat jotzen dira.\nd) Itzulpenek autoreengan eta testuetan utzitako arrastoak detektatu direlarik, horren berri\nemateko ahalegin bat nabari da.\ne) Euskaratik beste hizkuntza batzuetara egindako itzulpenak modu sistematikoan txertatu\ndira azken historiografietan, bai eta tokian tokiko harrerari buruzko ohartarazpenak egin ere\n(halaxe gertatzen da, adibidez, Olaziregik zuzendutako historiografian).\nFikziozko eszenetan agertutako paperezko itzultzaileen boom bat gertatu da aro honetan (aztertutako 11 lanetatik 6 argitaratu dira sasoi honetan).29 Errealitatean gertatutakoarekin bat, itzultzaile fikzionalak gero eta profesionalagoak dira; zenbaitetan, Saizarbitoriaren Martutenen (2012) gertatzen den moduan, itzulpena da haien lanbide nagusia. Horrez gainera, geografiari dagokionez ere, gero eta hurbilago kokatzen dituzte idazleek pertsonaia itzultzaileak: adibidez, geografia definitu gabeko batean bizi ziren itzultzaileak Manu Militarin (Arrieta, 1987), arestian aipatu dugunez; bada, Mendigurenen 2008ko ipuinean, Bruselan bizi da euskal itzultzailea, eta, Saizarbitoriaren 2012ko Martutenen, ostera, Donostian. Horrez gainera, bada inflexio- puntu bat, eta Apalategiren «Urrezko Vespa» (2010) ipuinean itzultzailea idazle eta idazlea itzultzaile bihurtzen direnez geroztik, twist egin eta Harkaitz Canoren Twist eleberrian ageri bezala, itzultzailea desleiala da, baina beti idazlea desleial den hein berean; gainera, itzultzaileak literaturaren esparruan duen egitekoa onartzen du (ez idazleak bezala, Saizarbitoriak tesi honetarako eskainitako elkarrizketan jasotako hitzak ekarriz). Izan ere, idazleak handiusteak direla dio. Euskal itzultzaile fikzionala ez da soilik kultur bitartekaria: heroia ere bada (ikusi Uriberen Mussche). Edonola ere, zail zaio literatura-itzulpenetik soilik bizitzea (hala erakusten da, adibidez, Musschen eta Martutenen). Hizkuntza txiki batekin lan egiteak dakartzan buruhausteei ezin ihes egitea sarri agertzen da euskal itzultzaile fikzionalen artean: idazle-itzultzaile dualtasunaren auzia, hizkuntzaren normalizazioaren eta normatibizazioaren inguruko kontuak… ageri dira aztertutako lanetan.\nAurreko horiei guztiei erreparatuta, esan dezakegu euskal literatura itzuliaren eremuaren autonomizazio erlatiboaren prozesua bat datorrela Itzulpen Ikasketetan bizi izandako birekin eta joerekin. Interesgarria deritzot ildo horiek jorratzen jarraitzeari, baina ez soilik euskal itzulpengintzaren ikerketan sakontzeari lotuta, ezpada euskal itzulpen-ikasketen eremua agerrarazteari loturik ere. Nire tesiaren aldarria bikoitza izan da, nolabait: euskal itzulpengintzaren eta euskal itzulpen-ikasketen eremuaren ikusgaitasunaren eta autonomizazioaren aldeko aldarria izan da, uste baitut eremua deskribatzeak eta agerrarazteak eremua bera egituratzen duela. Bestalde, itzulpen-ikasketek eta kultura-ikasketek elkarri eragiten dioten heinean, euskal itzulpenak euskal kulturgintzan izandako eragina agerrarazteko deia ere bada nire tesia. Argi dago, itzulpen-ikasketa soziologikoen ikerketa-programei begiraturik, eragile, harreman eta indar- sare asko eta asko geratzen direla ikertzeko; bada, ikerketa-lerro horiek ikusaraztea izan da hein batean nire helburuetako bat. Orain, bide horietan aurrera egitea baino ez da falta.\n1. UPV/EHUren ADDI webgunea.\n2. «1. Introductory words: points of departure, direction, and chapter overview» du izena\nkapituluak (tesi-txostena elebiduna da).\n3. «2. Ikerketa-eremua eta ikergaiak».\n4. «2.1. Itzulpen-ikasketak: ikuspegiak eta teoriak».\n5. Hauek dira «2.2. Tresna teoriko-metodologiko egokien bila: itzulpenaren soziologia»\natalaren azpiatalak: «2.2.1. Bourdieuren soziologia edo eremuen teoria: kontzeptu nagusiak»,\n«2.2.2. Nola sortzen diren (azpi)eremuak edo eremuen autonomizazioa»,\n«2.2.3. Ekoizpen handiko eta urriko kultur eremuak: dinamikak eta ezaugarri nagusiak»,\n«2.2.4. Ekoizpen urriko eremuak aztertzeko metodologiaz»,\n«2.2.5. Soziologia eta itzulpen-ikasketak uztarturik», «2.2.6. Itzulpengintzaren funtzioak\n(literaturaren) historian», «2.2.7. Eremuen teoria euskal literatur itzulpengintza\n6. Manterola Agirrezabala, E. (2011): Euskal literatura beste hizkuntza batzuetara itzulia.\nBernardo Atxagaren lanen itzulpen moten arteko alderaketa,\n7. 4.4.3.3. atalean batez ere.\n8. Bourdieuren teoriaren oinarriak labur eta argi azalduta dakartza Vizcarraren 2002ko\nhonako artikulu honek: «Premisas y conceptos básicos en la sociología de Pierre Bourdieu»\nin Estudios sobre las Culturas Contemporáneas, VIII, 16, 55-68; linean.\n9. Bourdieu, P. (1984): «The Market of Symbolic Goods» in The field of Cultural Production:\nEssays on Art and Literature, Columbia University Press, New York, 112-144; linean.\n10. Galdetegi horren erantzunen berri jasotzen da artikulu honetan: Ibarluzea, M. (2015):\n«The Translation Habitus of Contemporary Basque Writers» in Estudios de traducción, 5, 59-75.\n11. Ikusi, adibidez: Zabaleta, J. (1986): «Euskal itzultzailearen egoera eta iritziak» in Senez, 5, 15-60.\n12. Bourdieu, P. (1991): «Le Champ littéraire» in Actes de la recherche en sciences sociales, 89, 3-46.\n13. Santana, M. (2012): «Los mercados de las literaturas en España: la producción literaria»\nin Revista de Alces XXI, 0, 231-251.\n14. Bourdieu, P. & Wacquant, L. (1992): Reponses: pour une sociologie reflexive,\n15. Hauexek dira azpiatal nagusiak: «3.1. Euskal literatura itzulia barne-eremu bat da: definizioa\neta abiapuntua»; «3.2. Euskal literatura itzulia literaturaren eta itzulpenaren eremuetan:\nbilakaera eta autonomizazio erlatiboa» («3.2.1. Euskal literatura itzuliaren barne-eremuaren\negituraketa: ekoizpen- eta zirkulazio-baldintzak»; «3.2.2. Euskal itzultzaileen eta idazleen\njarrerak»; «3.2.3. Euskal literatura itzuliaren harrera eta irismena»); «3.3. Euskal literatura\nitzuliaren funtzioak euskal literaturan: funtzio ideologikoa, ekonomikoa eta kulturala».\n16. Gaiari buruzko zehaztasunak aurki ditzake irakurleak honako artikulu honetan: Ibarluzea,\nM. eta Olaziregi, M. J. (2016): «Autonomización y funciones del subcampo de la traducción\nliteraria vasca contemporánea: una aproximación sociológica» in Pasavento, IV-2, 293-313; linean.\n17. Lehentxeago eman dugu Santana (2012) lanaren berri. Aipatzen diren gainerakoak hauek dira:\nSantana, Mario (2015): «Translation and Literatures in Spain, 2003-2012»\nin 1611 Revista de Historia de la Traducción, 9, linean. Manterola Agirrezabala, E. (2014):\nLa literatura vasca traducida, Peter Lang, Berna. Zubillaga, N. (2014): «Alemanetik euskaratutako\nhaur- eta gazte-literatura. Tesiaren ideia nagusiak» in Senez, 45; linean.\n18. Ikusi Ibarluzea eta Olaziregi, 2016 (goian aipatua).\n19. Aztertutako historiografiak: Aldekoa, I. (2008): Euskal Literaturaren Historia, Erein, Donostia.\nJuaristi, J. (1987): Literatura vasca, Taurus ediciones, Madrid. López Gaseni, J. M. (2002):\nHistoria de la literatura vasca, Acento ediciones, Madrid. Mitxelena, L. (2011):\n«Historia de la literatura vasca» in Luis Michelena. Obras completas. XIII. Historia de la literatura\nvasca. Literatura vasca del siglo XX, (Lakarra Andrinua, J.A. & Ruiz Arzallus, I ed.), UPV/EHU & GFA.\nMujika, L. M. (1979): Historia de la literatura euskerika, Luis Aramburu editor, San Sebastian.\nOlaziregi, M. J. (ed.) (2012): Basque Literary History, Center For Basque Studies - University of\nNevada, Reno. Orixe (1927): Euskal Literatura’ren atze edo edesti laburra, Utrisque Vasconiae.\nOrpustan, J. B. (1996): Précis de littérature basque, Izpegi. Sarasola, I. (1976): Historia Social de la\nLiteratura Vasca (trad. Jesús Antonio Cid), Akal, Barcelona. Urquizu, P. (2000): Historia de la\nliteratura vasca, Uned, Madrid. Villasante, L. (1979): Historia de la literatura vasca (2ª edición\nrevisada y completada), Editorial Aranzazu, Burgos.\n20. «4. Basque translation in the structure of basque literary historiographies».\n21. Casenave, J. (2010): «Euskal Literaturaren historia. Eredu berrituaren aurkezpen historiografikoa»\nin Euskera 55, 2, 802-821. Casenave, J. (2012): Euskal literaturaren historiaren historia,\nUtriusque Vasconicae, Donostia.\n22. Aztertutako fikzio-lanak: Alonso, J. (1995): Katebegi galdua, Susa. Apalategi, U. (2010):\nFikzioaren izterrak, Susa. Arrieta, J. A. (1987): Manu Militari, Elkar, Donostia. Atxaga, B. (1997):\n«Un traductor en Paris» in Cuentos apátridas, Ediciones B, Barcelona, 13-80. Cano, H. (2011):\nTwist, Susa. Mendiguren Elizegi, X. (2008): Bizitza homeopatikoak, Susa. Saizarbitoria, R. (2012):\nMartutene, Erein. Sarrionandia, J. (1985): Izkiriaturik aurkitu ditudan ene poemak, Pamiela.\nSarrionandia, J. (1991): Hezurrezko xirulak, Elkar. Uribe, K. (2012): Mussche, Susa. Zaldua, I. (2012):\nIdazten ari dela idazten duen idazlea, edo literatura gaixotasun gisa, Elkar, Donostia.\n23. «5. itzulpena euskal literaturako fikziozko testu garaikideetan agerkari».\n24. Zehaztapen gehiagorako, Gandara eta Ibarluzea (2018) artikulua ere kontsultatu daiteke.\n25. Nabarmentzeko kontua da XX. mendera arteko testu itzuliak aipatzen direnean gaur egungo\nhistoriografia literarioetan ere aurreko historiografietako aipuak erreproduzitzen direla,\neta ez dela berrirakurketarik egin testu itzuli horiei buruz.\n26. Martuteneko itzultzaileen eskolari buruzkoak aldizkari honetan bertan aurki daitezke: EIZIE,\nItzultzaile Eskola eta HAEEko Itzultzaile Eskola (1989): «Itzultzaile ikasketen diseinua\n(Euskal Herriko Unibertsitateari proposamendua)» in Senez, 8, 77-100; linean.\nMendiguren Bereziartu, X. (1984): «1. Itzultzaile Eskola» in Senez, 1, 1984, 19-26; linean.\nMendiguren Bereziartu, X. (1989): «Euskal Itzultzaileen Ikasketak: Hamarkada baten ikuspegia»\nin Senez, 8, 15-26; linean. Navarro, K. (1984): «2. Itzultzaile Eskola: Orainaldia» in Senez, 1, 1984,\n27-33; linean. Zabaleta, J. (1989): «Itzultzaile ikasketen etorkizunerako argibideak» in Senez, 8,\n61-76; linean. Zabalondo, B. (1988): «Itzultzaile eskolen berri» in Senez, 7; linean.\n27. Horri buruzkoak dakartza Bilbao Telletxeak Senezen argitaratutako artikulu honetan:\nBilbao Telletxea, G. (2006): «Itzulpengintza eta Interpretazioko ikasketak Euskal Herriko\nUnibertsitatean» in Senez, 30; linean.\n28. kusi aldizkari honetan bertan gaiari buruzko artikulu hau: Alegria, E. (2008): «Itzulpengintza\nIparraldean» in Senez, 35; linean.\n29. Boomak jarraitu egiten duela dirudi: tesia aurkeztuz geroztik argitaratutako Olasagarreren\nPoz aldrebesa laneko edo Lertxundiren Horma liburuetako pertsonaietako batzuk\nitzultzaileak dira. Badirudi, gainera, hemen deskribatutako joerekin bat datozela.


San Adrian - Miribilla Aratusteak 2018 - Inauteriak\nSan Adrian – Miribilla Aratusteak 2018\nOtsailak 16 ostirala\n19:30 Txokolatada Miribillako frontoian\nOtsailak 17 larunbata\n16:15 – 17:45 Tailerrak eta jolasak San Adriango Eskautaren eskutik Miribillako tren geltoki aurrean.\n18:00 San Adriango elizatik kalejira.\n18:00 Miribillako tren geltokiko plazatik kalejira. Bi kalejirak “el quesito” parkean elkartuko dira.\n21:00 “El quesito” parkean Txokolatada (Euria egiten badu Ikastolan)\nSan Adrian: Indioak\nBi auzoetan sariak mozorrorik onenari eta ondoen atondutako tabernari.\nSan Adrian – Miribilla Aratusteak 20182018-02-032018-02-07https://www.inauteriak.com/wp-content/uploads/2017/01/logo-inauteriak.pngInauteriakhttps://www.inauteriak.com/wp-content/uploads/2018/02/aratusteak-miribilla.png200px200px\nUnanuko Inauteriak 20182018, Agenda, Nafarroa


2016ko bigarren hiruhilekoan 16 eta 29 urte bitarteko gazteen langabezia-tasa % 23,2ra arte jaisten da\nAurreko urteko hiruhileko berdinarekin alderatuz ia portzentajezko bost puntuko ezberdintasuna dago. Jaitsiera nabarmenagoa da emakumeen artean gizon gazteen artean baino\nBiztanleriaren Jardueraren Arabera sailkatzeko inkestaren (BJA) 2016eko bigarren hiruhilekoari dagozkion datuak argitaratu berri direla-eta, Euskadiko Autonomia Erkidegoko (EAEko) gazteen langabeziaren egoera aztertu du Gazteen Euskal Behatokiak.\nEustatek, Euskal Estatistika Erakundeak, hiru hilean behin lantzen du inkesta hau eta Gazteen Euskal Behatokiari 16 eta 29 urte bitarteko biztanleriaren datuak helarazi dizkio.\nZein da gazteen langabezia-tasa 2016eko bigarren hiruhilekoan?\nEAEko 16 eta 29 urte bitarteko gazteen langabezia-tasa % 23,2 da 2016eko bigarren hiruhilekoan, biztanleria osoarena (% 13,9) baino 9,3 puntu handiagoa.\nGizon gazteen langabezia-tasa emakume gazteena baino handiagoa da (% 27,5 eta % 18,9, hurrenez hurren).\nLurralde historikoei dagokienez, ikus dezakegu Araban gazteen langabezia-tasa beste lurraldeetan baino baxuagoa dela (% 18,7, hain zuzen ere). Bizkaian, aldiz, tasarik handiena jaso da (% 25,1).\n2016ko lehen hiruhilekoarekin alderatuz langabezia tasa 2,6 puntu jaitsi da eta aurreko urteko hiruhileko berdina begiratzen badugu jaitsiera ia portzentajezko bost puntukoa izan da, % 25,8tik oraingo %23,2ra pasatuz.\nDatu hauek Gazteen Euskal Bahatokiaren Estatistiketan ere kontsulta daitezke, Lana ataleko Jarduera, Okupazioa eta Langabezia azpiatalean.


Aurtengo denboraldia gogorra egin da eguraldiari dagokionez baino asteburu honetan, eguzkiaz gozatzeko aukera izan genuen. Legutiora heltzerakoan, herria zeharkatzen duen bidea hartu eta Gr-a Albinako urtegira doan pistetan alde batera utzi genuen.\nAurtengo denboraldia gogorra egin da eguraldiari dagokionez baino asteburu honetan, eguzkiaz gozatzeko aukera izan genuen. Legutiora heltzerakoan, herria zeharkatzen duen bidea hartu eta Gr-a Albinako urtegira doan pistetan alde batera utzi genuen. Asfaltatutako pinuz beteriko bideak eta xendak jarraitu genituen urtegiraino.\nBehin Albinan udaberriaren kolore eta ikuspegietaz gozatu ahal izan genuen, ingurune ederra aprobetxatuz taldeko argazkia egin genuen. Puntu hontatik aurrera baso mota aldatu eta pagadi batean sartu ginen, honek Otxandioraino lagundu gintuen.\nBehin herrian,autobusa hartu aurretik enparantzan zeozer hartzeko eta eguzkiaz gozatzeko aukera izan genuen. Laburbilduz, negu luze baten ondoren udaberriaz gozatzeko aukera bikaina eduki genuen.


Sukaldaritza liburua/Prestaketak/Haragia:Ehiza eta barraskiloa — Wikibooks\nSukaldaritza liburua/Prestaketak/Haragia:Ehiza eta barraskiloa\n< Sukaldaritza liburua | Prestaketak(Sukaldaritza liburua/Prestaketak/Haragia:Ehiza(e)tik birzuzenduta)\n1 Ehiza haragi gisatua\n1.1 Behiki haragia gisatzeko pauso nagusiak\nNormalean, ehizeko animalien haragia ilunagoa, gogorragoa eta koipe gutxiagokoa izan ohi da, eta zapore eta usain indartsuagokoa ere bai. Horregatik, normalean, kozinatzeko nahiago izan ohi dira animalia gazteak. Haragi gazteak, bigunak edo zatiek aukera ematen dute plantxan, parrilan edo labean erretzeko. Hala ere, gisatua da ehiza haragia prestatzeko gehien erabiltzen den teknika. Pieza txiki batzuk, (birigarroa...) frijituta ere burutzen dira. Arroza edo beste prestaketa batzuei zaporea emateko ere erabili izan dira.\nEhiza haragi gisatua[aldatu]\nEhiza haragia normalean lehenik marinatu egiten da, zapore gogorrak lehuntzeko. Ondoren, salteatze, frijitze edo labean erretzeko teknika aplikatuz txigortu egiten da, jarraian, ongailu eta lagungarriekin batera, ohiko egosketa burutu, bigundu arte. Lagungarriekin saltsa, egin eta ehiza haragiarekin nahasten da. Jeneralean, kozinatzeko denbora luzeak behar izaten dituztenak.\nBehiki haragia gisatzeko pauso nagusiak[aldatu]\nEhiza piezak edo haragi zatiak, marinatu bezperatik.\nOngi markatu, su bizian kolorea emanez. Salteatu, frijitu edo labean errez.\nHornigaiak ere sueztitu.\nHornigaiak eta haragiak elkartu, saldaz edo likidoz estalita.\nEgosi haragia bigundu arte. Hornigaia birrindu eta salda birrindu, iragazi saltsa bat bihurtuz. Haragia eta saltsa elkartu. Azken pauso hau ez da ezinbestekoa, barazki zatiak osorik ere utzi daitezke.\nOrrialdearen azken aldaketa: 29 martxoa 2022, 20:16.


Iberdrolaren eredu energetikoaren kontrako elkarretaratzea egin dute Akziodunen Batzarrean\nuriola.eus 2014-03-28 14:53 Bilbo Iberdrolaren Akziodunen Batzarra burutu dute gaur goizean Euskalduna jauregian. Bien bitartean, kanpoaldean, eragile sozial ezberdinek elkarretaratzeak egin dituzte konpainia elektrikoaren ekintzak gaitzesteko.\n"Indar eta ilusio erakustaldia" bihar La Casillan\nuriola.eus 2014-03-28 12:43 Jendartea Gure Esku Dago dinamikak ekitaldia egingo du bihar, 17:30ean, La Casillan, herriz herri egiten ari den lana erakutsi eta ekainaren 8ari begira, lan horri bultzada emateko. Ekitaldia baino lehen, 16:30ean, giza katea egingo dute Arte Ederren musoa eta La Casilla lotuz.\nuriola.eus 2014-03-28 10:07 Jendartea Bilbo Bilbo bilbotarron neurrira eraikitzeko eta aldaketa sustatzeko `Aldaketa abian´ izenekoa prosezu parte hartzailea abiatu zuen abenduan EH Bilduk. Lehenego fasean eraldaketarako beharrezkoak diren oinarriak definitzeri ekingo diote `Eta Zuk, zer-nolako Bilbo nahi duzu?´ jardunaldien bidez. Haizea Ruizek, prozesuko kideak, jardunaldien egitaraua gertutik azaldu digu.\nIkerMartinezDeLagos 2014-03-28 00:48\nTeloia igo eta hasi da funtzioa\nAne Zabala 2014-03-27 10:10 Kultura-aisialdia Gaurkoa, martxoaren 27a, Antzerkiaren Nazioarteko Eguna da. Mundu osoko antzokietan Brett Baileyren mezua irakurri eta entzungo da, gurean ere gure hizkuntzan.\nAparteko bertso saioarekin hasiko da Deustuko jaietako bigarren asteburua\nuriola.eus 2014-03-20 11:05 Gaur, 20:00etan, Jon Maiak, Andoni Egañak, Igor Elortzak eta Alaia Martinek bertso artean emango diote hasiera Deustuko jaietako bigarren asteburuari eta lau egunez auzoa jai giroan murgilduko da.\nuriola.eus 2014-03-18 10:00 Kultura-aisialdia Bilbo Bi buru ditu Xaiko talde berriak. Bikote bitxia lidertzan. Trikiti eta erromeria mundutik datorren Xabi Arakama eta Kaos Etiliko eta Kaotiko taldeetan aritutako David Aguayo. Azken honek erronka bikoitza hartu du beregain, batetik kantatzekoa eta bestetik euskaraz ere kantatzekoa.\n‹‹ Aurrekoak 1 2 3 4 ... 52 53 54 55 56 57 Hurrengoak ››


Bertsotruk: Txingudiko eta Goierriko bertso-eskolekin bertso-bazkaria EKT | Angula Berria\nHasiera » Bertsotruk: Txingudiko eta Goierriko bertso-eskolekin bertso-bazkaria EKT\nBertsotruk: Txingudiko eta Goierriko bertso-eskolekin bertso-bazkaria EKT\nLarunbata, Apirila 16, 2016 - 13:00 -tik Igandea, Apirila 17, 2016 - 12:55 -ra\nIrunabar.- Datorren larunbatean, apirilaren 16an, Bertsotruk dinamikaren baitan, Txingudiko bertso-eskolak Goierriko bertso-eskola hartuko du Bidasoako EKTn.\nBadira hilabete batzuk Bertsotruk ekimenaren berri lehenengoz eman genizuenetik. Goierriko eta Kakiturriko bertso-eskolekin elkartzea egokitu zitzaion Txingudiko bertso-eskolari, eta honezkero egin ditugu lau saiotik hiru. Irunen hasi genuen ibilbidea Kakiturrikoei harrera eginez, otsailean Legorretan elkartu ginen goierritarrekin eta martxoan gasteiztarrei egin genien bisita.\nHortaz, Bertsotruk egitasmoaren azken saioa izango da larunbat honetakoa, Txingudiko bertso-eskolari dagokionez. Saioa bertso-bazkari formatuan izango da.\nBertso-bazkari berezi hau Bidasoako EKT, Antxeta Irratia eta Irunabarrek elkarlanean antolatu dugu, eta atxikita doakizu saioaren berri ematen duen kartela. Bertan irakur dezakezun bezala, Manu Goiogana, Urko Casado eta Aitor Errazkin bertsolariak ariko dira Txingudiko bertso-eskola ordezkatuz, eta Odei Lopez, Ane Beloki eta Mikel Tapia bertsolariak hurbilduko zaizkigu Goierritik. Abel Zabala irundarrak egingo ditu gai-jartzaile eta gidari lanak.\nBazkaria 14:00etan hasiko bada ere, 13:00erako elkarteko taberna irekita egongo da, eta trikitilariek girotuko dute elkartea, bazkaltzeko eseri artean. Eta nola ez, bazkalostean ere izango dugu trikiti-soinuekin gozatzeko aukera!\nBeraz, ez galdu aukera hau eta zatoz gurekin batera larunbat eder bat igarotzera! Txartelak Sunbillan eta Itxaropenan daude salgai, 15€-ren truke, eta txartela erosteko azken eguna datorren osteguna (apirilak 14) izango da.


Tenperatura-aldaketa globalak nekazaritzako potentzialaren galera areagotzen du | Consumer\nTenperatura-aldaketa globalak nekazaritzako potentzialaren galera areagotzen du\nScience aldizkarian argitaratutako azterlan baten arabera, tenperaturen igoerak batez ere eskualde mediterraneoetan izango du eragina.\nEuropako ATEAM (Advanced Terrestrial Ecosystem Assessment and Modelling) proiektuaren emaitzetan oinarritutako azterlanak Europa mailako aldaketa orokorra aztertzen du eta XXI. mendean Europako lurralde osoan izandako klima-aldaketen eta lur-erabileren proiekzioak aurkezten ditu.\nIkerketaren arabera, Mediterraneoko eskualdeak eta mendi-eremuak izango lirateke aldaketa globalarekiko sentikorrenak. Europako eskualde askoren zaurgarritasuna hazi egin daiteke datozen hamarkadetan, eta arazoak sor ditzake ekonomian, nekazaritzan, ingurumenean eta baliabide naturaletan. Hain baikorrak ez diren proiekzioen arabera, lehorteen maiztasuna eta intentsitatea handitu egingo dira, tenperaturak igo egingo dira eta Europako hegoaldeko prezipitazioak gutxitu egingo dira.\nklima-aldaketa lehorte nekazaritza


Irekia Eusko Jaurlaritza - Gobierno Vasco :: Eusko Jaurlaritzak “Jokoaren Euskal Behatokia” sortzeko, antolatzeko eta funtzionatzeko Dekretua onartu du\nEusko Jaurlaritzak “Jokoaren Euskal Behatokia”…\n<iframe src="https://www.irekia.euskadi.eus/eu/embed/videos?flv_video=2018%2F10%2F16%2Fconsejo_gobierno%2Fconsejo_gobierno.flv" width="320" height="210" allowfullscreen></iframe>\n20181016_03_0001.jpg Iturria: Irekia\n20181016_03_0032.jpg Iturria: Irekia\n20181016_03_0016.jpg Iturria: Irekia\nJosu Erkoreka Gobernantza Publiko eta Autogobernuko sailburua gaur eguerdian jendaurrean azaldu da Gobernu Kontseiluan aztertutako gaien berri emateko.\nJosu Erkoreka Jaurlaritzako bozeramaileak, Gobernu Kontseiluaren ondoren emandako prentsaurrekoan jakinarazi du Kontseilu horrek “Jokoaren Euskal Behatokia” sortzeko, antolatzeko eta funtzionatzeko Dekretua onartu duela. Hala, zeharkako eta kide anitzeko organo honek Euskadin jokoaren errealitatearen informazio, azterketa, analisi eta ikerketako zerbitzu zentralizatu gisa funtzionatuko duela azaldu du. “Gure helburua da jokoaren errealitatearen ezagutza sistematikoa eta eguneratua edukitzea, bai eskaintzari dagokionez bai gizartearen eskaerari eta geroko joerei dagokienez”, gaineratu du.\nBATERAGARRI EGITEKO LAGUNTZAK\nEusko Jaurlaritzako bozeramaileak jakinarazi du Familiako eta laneko bizitza bateragarri egitea sustatzeko laguntzak handitu egin direla. Hala, laguntzen zenbatekoa 2,4 milioi euro arte igo dela azaldu du. Zenbateko horri esker, lanean ari diren amek eta aitek seme-alabak eta laguntza behar duten edo osasuneko arazo larriak dituzten senitartekoak zaintzeko eszedentzia edo lanaldi-murrizketa hartu ahal izango dute. “Gure helburua da familien sustapen- eta laguntza-politikak indartzen jarraitzea euren bizitzaren ziklo osoan”, adierazi du Erkorekak.\nGainera, Josu Erkorekak jakinarazi du gaurko bileran Gobernu Kontseiluak ikerketa zientifikoa sustatzeko bi ekimen onartu dituela. Alde batetik, “2018ko Ikerkuntzako Euskadi Saria”, Euskadin lan egiten duten talde kualifikatuen eta ikertzaileen esfortzuak adoretzeko, bultzatzeko eta baloratzeko eta zientzia-jarduera sustatzeko. Eta, bestetik, 2019an Euskadin Kongresu eta bilera zientifikoak antolatzen laguntzeko programa.\nErkoreka sailburuak adierazi du Euskadiko 2019ko Aurrekontuetarako negoziazioak irekita jarraitzen duela oposizioko hiru alderdiekin: EH-Bildu, Elkarrekin-Podemos eta PP. Hala ere, gaur arte Elkarrekin-Podemos alderdiaren proposamen zehatz bat baino ez dutela jaso adierazi du. Erkorekak esan du 2019ko Aurrekontua gizarte-politikan, inbertsioan, berrikuntzan, langile publikoen lan-baldintzetan eta beste hainbat arlotan hobea dela. “Suspertze ekonomikoari eta enpleguari eusteko politika guztiekin Gobernu honek duen konpromiso sozial gorena bateratzen duen aurrekontua dela” zehaztu du.\nEstatuko Aurrekontu Orokorrei dagokienez, Eusko Jaurlaritzako bozeramaileak adierazi du positiboa dela Espainiako Gobernuak aurrekontuak onartu ahal izatea; "erakunde-mailako egonkortasunaren ikuspegitik garrantzitsua dela" gaineratu du.\nKataluniako preso politikoen gainean galdetuta, politikari katalanak behin behineko espetxeratze-egoeran egoteak zentzurik ez duela azpimarratu du Erkoreka sailburuak. “Ez da logikoa ez ikuspegi politikotik, ez judizialetik, ezta beharrezkoa den distentsioaren ikuspegitik ere", gaineratu du.\nDOPINAREN AURKAKO AZTERKETAK\nBestalde, dopinaren aurkako azterketen inguruan galdetuta, Eusko Jaurlaritzako bozeramaileak, ezer baino lehen, Dopinaren Aurkako Euskal Agentziaren lana azpimarratu du. “Aste honetan gertatutakoak erakusten du oso erakunde garrantzitsua dela euskal kirolean eta Euskadin egiten diren lehiaketetan dopinaren aurka borrokatzeko”.\nerkoreka_jokoaren_behatokia... behera kargatu (600 KB)\nerkoreka_kontziliazio_lagun... behera kargatu (600 KB)\nerkoreka_ikasempresa_progra... behera kargatu (700 KB)\nerkoreka_aurrekontu_orokorr... behera kargatu (800 KB)\nerkoreka_aurrekontu_orokorr... behera kargatu (500 KB)\nerkoreka_aurrekontu_hobeak_... behera kargatu (1 MB)\nerkoreka_dieten_igoera_maha... behera kargatu (600 KB)\nerkoreka_aurrekontu_hobeak_... 30 MB\nerkoreka_aurrekontu_orokorr... 20 MB\nerkoreka_aurrekontuak_euska... 20 MB\nerkoreka_dieten_igoera_maha... 20 MB\nerkoreka_ikasempresa_progra... 20 MB\nerkoreka_jokoaren_behatokia... 20 MB\nerkoreka_kontziliazio_lagun... 20 MB


November 16, 2021 Erredakzioa InPress 0\nAdurtzakoak eta Hegoaldekoak auzoelkarteek, Adurtza Ikastolako AMPAk, Ikasberri guraso elkarteak eta Iturritxun3ez! plataformak “kezka” adierazi dute gaur, ohar baten bidez, Iturritxu kaleako trafikoaren egoera dela eta, Urtaranek laugarren erreia egitea baztertzen ez zuela esan ostean.\nIzan ere, Esmaltacionesetik Mendizorrotzara doan bidea itxi egin dute asfaltatzeko eta alkateak elkarrizketa batean adierazi zuen bazela errepideari laugarren lerro bat gehitzeko aukera, BEIa martxan jarri eta gero “arazorik izanez gero”. Gobernu-taldeak, hala ere, ez du horrelakorik aurreikusten.\nHorretaz gain, Jauregilandan gasolindegi bat jartzeko baimen eskaeraren berri izan dute gaur bizilagunek, eta horrek kalea “etengabeko mehatxuan” dagoela frogatzen duela azaldu dute.\n2006an hasi zituzten sinadura bilketak, eta auzogune eta Mugikortasuneko Elkargunean parte-hartzeak. Herri mozioa ere aurkeztu zuten Udaleko osoko bilkuran, eta onartua izan zen arren, Udalak ez zuen haintzat hartu “eskaera garrantzitsuena”: motordun ibilgailuentzako hirugarren lerroa kentzea.\nAzkenik, Udalari eskatu diote “mugikortasun jasangarriaren”, “ekologiaren” eta “pertsonentzako hiri atseginaren” alde badago, borondatea erakutsi dezala eta praktikan aplikatu, hiri osoan.


Pentsioak: etengabeko erreformak estatu kideei demografia eta jasangarritasun erronkei aurre egiten laguntzeko - EBko kazetaria\nEstatu kideek ezarritako etengabeko pentsioen erreformak pentsio sistema jasangarriagoak lortzen eta aurrerantzean aldaketa demografikoak jasaten lagunduko diela azpimarratu du Europako Batzordeak Munduko Bankuaren txostena gaur argitaratzearekin batera. Alderantzizko piramidea.\n"Munduko Bankuaren txostenean azpimarratutako joera demografikoak desafio handiak dira: jendea gehiago bizi da, eta Bigarren Mundu Gerraren ondorengo" baby boomers "erretiroa hartzen ari dira eta lan merkatuan sartzen diren gazte gutxiago ordezkatzen dituzte. Horrek esan nahi du lan egiteko adinaren populazioa izango dela murriztu egiten da adinekoen kopurua azkar igotzen den bitartean.\n"Baina pentsioen erreformen eta lan merkatuak eta lan baldintzak egokitzen dituzten neurriak egoki konbinatuta, jendeak lan gehiago egin dezan, pentsioen araubideak zahartzaroko bizi maila onak ematen jarrai dezake biztanleriaren zahartzearen garaian ere", Enplegua, Gizarte Gaiak eta László Andor Inklusio komisarioak esan du.\n2012ko otsailean zehaztutako agendarekin bat Zuria pentsioei buruz (IP / 12 / 140 MEMO / 12 / 108), Estatu kideek azken urteotan erreforma ugari egin dituzte pentsiodun adina handitzeko eta adineko langileen enplegu tasa bultzatzeko. Erreforma horiek etorkizuneko kostuen igoera mantentzen lagunduko diete, pentsioen prestazioen egokitasuna arriskuan jarri gabe.\nErreforma horietako askok herrialdearen berariazko gomendioei erantzuten diete Europar seihilekoa, EBk urtero egiten duen ekonomia, enplegu eta gizarte politikak koordinatzeko zikloa. Ikaskideen presioa, hain zuzen ere, tresna indartsua dela frogatu da estatu kideek pentsioen araubideak berritzera bultzatzeko eta jendeak adin altuagoetara lan egin dezaten beharrezko neurriak ezartzeko. Politika ekintzak jubilatuen arteko desberdintasunak mugatzea eta pentsiodunen pobrezia saihestea ere bideratu dira.\nLangileen langileak handitzeak egungo gazteen langabezia-mailari aurre egitea ere esan nahi du. Horregatik proposatu du Batzordeak Gazte Bermatzeko estatu kideek premiaz ezarri behar dutena (MEMO / 14 / 13). Gazteak lan-taldean erabat integratuta egotea funtsezkoa izango da mendekotasun ekonomikoaren ratioak indartzeko eta gaur egungo gazteek pentsio eskubide nahikoa eraiki dezaten.\nMartxoaren 26an Europako Batzordeak pentsioei buruzko konferentzia handia antolatuko du Bruselan. Olli Rehn Ekonomia eta Moneta Gaietarako komisarioak, Michel Barnier Barne Merkatuko eta Zerbitzuetako komisarioak eta Andor komisarioak aztertuko dituzte, funtsezko eragileekin batera, Liburu Zuriek pentsioei buruz lortutako lorpenak, baita pentsio egokiak eta iraunkorrak izan daitezen bermatzeko beharrezkoak diren ekintza gehiago ere. gure gizarte zahartuetan emana.\nBizi-itxaropenaren gorakadak, ugalkortasun-tasen beherakadak eta ondorioz lan egiteko adin txikiko biztanle batzuetara igarotzeak pentsioen lorpenen erronka dakarte Estatu kide guztietan. Europako Batzordeak a Liburu Zuria pentsio egoki, seguru eta jasangarriei buruzkoa 2012ko otsailean, EBk eta estatu kideek gure pentsio sistemek dituzten erronka nagusiei nola aurre egin diezaieketen aztertuz.\nBatzordeak politika orientabide gehiago ematen dizkie estatu kideei pentsio sistemen erreformari buruz urtero egiten dituen proposamenetan Herrialdearen araberako gomendioak, etorkizunean pentsioen egokitasuna eta iraunkortasuna bermatzeko. Gidalerroen gidalerroa 2012koa bezalako analisiek oinarritzen dute Zahartze txostena biztanleria zahartzen ari den epe luzean eta ekonomian aurrekontuetan duen eraginari buruz 2010-2050 EBko pentsioen egokitasunari buruzko txostena pentsioen egokitasun dimentsioei buruzkoa.\nMunduko Bankuaren txostena Piramide alderantzikatzailea: erronka demografikoen aurrean dauden pentsio sistemak Europan eta Erdialdeko Asian\nGai erlazionatuak:joera demografikoakezaugarrifull-imagebizi maila onakzahartzarorapentsioen erreformakAlderantzizko piramidea\nMunduaren ataria: EBk nola lagundu zion Rotterdam Europako porturik handiena izaten


Brian Currin: «Presoak irtenbide gisa ikusi behar ditugu, eta ez arazo gisa» | Berria.eus\nPolitika Brian Currin: «Presoak irtenbide gisa ikusi behar ditugu, eta ez arazo gisa»\nEuskal presoak. IV. Foro Sozialaren ondorioak\nBrian Currin: «Presoak irtenbide gisa ikusi behar ditugu, eta ez arazo gisa»\nNazioarteko Harremanetarako Taldeko kideak begi onez hartu du Foro Sozialaren proposamena, eta gizartearen garrantzia nabarmendu du\nBrian Currin bitartekaria eta Harremanetarako Nazioarteko Taldeko kidea, atzoko bere hitzaldian. IÑIGO URIZ / ARGAZKI PRESS\n«Mentalitatea aldatu beharra dago». Brian Currin Nazioarteko Harremanetarako Taldeko kidearen arabera, presoek bake prozesuaren parte garrantzitsua dira: «Irtenbide gisa ikusi behar ditugu, eta ez arazo gisa». Iruñeko Tres Reyes hoteleko agerraldian parte hartu zuen atzo eta gogorarazi zuen presoek rol garrantzitsua jokatu zutela hala Ipar Irlandako nola Hego Afrikako prozesuetan. Espainian, berriz, egoera diferentea dela azpimarratu du, besteak beste, Madrilgo gobernuak ez duelako «hartu beharko lukeen ardurarik hartzen».\nHerritar ugari elkartu zen atzo Currin-eta entzuteko. Gonbidatuen artean, politikako aurpegi ezagunak zeuden: Ainhoa Aznarez Nafarroako Parlamentuko presidentea; Joseba Asiron Iruñeko alkatea; Geroa Baiko Unai Hualde; EH Bilduko Bakartxo Ruiz, Asun Fernandez de Garaialde eta Miren Aranoa; Ahal Dugu-ko Laura Perez; Ezkerrako Jose Miguel Nuin; Sortuko Miren Zabaleta eta Amaia Izko...\nCurrinen irudiko, «erabat ezinbestekoa» da presoek, «gatazkaren parte izan diren heinean», konponbide prozesuan parte hartzea oso garrantzitsutzat jo du, eta iraupen luzeko presoek «prozesu demokratikoen printzipioen alde egitea». Bere ustez, espetxean izan diren bitartean halakorik ezagutu ez dutenez, ezinbestekotzat du hezkuntza lan hori egitea kalera irten aurretik. Izan ere, Currinen arabera, aldez aurretik presoen gizarteratzeko lanik egiten ez bada, ondorioak txarrak izan daitezke presoentzat zein gizartearentzat: «Behin kalean direnean, ez bazaie laguntzen, ez badago eurentzat aukerarik, ez badute bake ingurune batean herritar aktibo izaterik, atsekabetu egiten dira».\nZentzu horretan, Currinek begi onez hartu du Foro Sozialak gaiaren inguruan adostasuna lortzeko egindako proposamena. Bere ustez, hiru urrats egin beharko dira, aurrera egiteko. Lehenik, presoen egoerari buruzko adostasuna lortu beharko da. Currinen arabera, ezin du izan «ez %50ekoa ezta erabatekoa ere, %80 ingurukoa baizik». Uste du euskal gizartean badirela gutxieneko adostasun batzuk. Bere irudiko, behin alderdien, sindikatuen eta gizarte eragileen arteko adostasuna lortuta, erakundeetara eraman behar da hori eta ofizial egin, presio lanari ekiteko. Hortik, Madrilera jo beharko litzateke. «Gustuko izan edo ez, Madril konbentzitu beharra dago, han erabakitzen baitira presoen inguruko neurri gehienak». Currinen irudiko, arrakastaren giltza dute gizarteak eta elkarrekin lan egiteko gaitasunak.\nAurretik Joseba Asiron Iruñeko alkateak hitz egin zuen, eta nabarmendu bake prozesuak arrakasta izateko «herritarren inplikazioa» behar dela. «Zailtasunen gainetik, aurrerapausoak ematen jarraitu behar dugu. Elkarrekin bagoaz nekez egingo dugu atzera. Bakeak merezi du».\nJohan Galtung soziologo eta matematikari norvegiarrak 65 urtez gatazka ugaritan bitartekaritza lanak egin ditu, eta bakeari buruzko lan akademiko zabala du. Bake positiboari buruzko hainbat gogoeta egin zituen. Bere ustez, bakea zuzentasunean eta bestea ulertzeko ahalmenean oinarritzen da. Galtungek nabarmendu du Espainiak Suitzarengandik baduela zer ikasi. Han, herrialdeko nortasun desberdinak gobernuan partaide dira eta elkar ulertzeko hezkuntza sistema antolatu dute.\nBere irudiko, Espainiak bere baitan diren bospasei nazioak gobernuan sartu beharko lituzke eta Kongresuan euren hizkuntzak onartu. «Trikimailu batzuk ikasi behar dira. Erraza da. Gaztelarrek ulertu behar dute jada ez dagoela Espainia handi eta librerik. Francorentzat eta Rajoyrentzat hori da normaltasuna, baina hori ez da mende honetako ikuspegia». Gogora ekarri du munduan 193 estatu direla eta bakoitzak 10 nazio dituela batez beste. Horietatik 20k bakarrik du nazio bakarra. Bere ustez, euskal gatazkaren jatorrian zerikusi handia du Espainiak historian Frantziako ikuspegi jakobinoa imitatu nahi izateak.


BELDURRA, POZOIAREN OSAGAI! | KUTXA BATEAN AURKITUTAKO IDATZIAK\nHasiera » Sailkatu gabea » BELDURRA, POZOIAREN OSAGAI!\nTxikitatik erakusten digute nola joan behar dugun jantzita, nola izan behar garen gizartearen aurrean, baina batez ere nola jokatu behar dugun gizonezkoen parean.\nBadirudi, guk geuk zaindu behar dugula geure burua, sozialki onartuta dagoen horren harira, hau da, ez da gizonezkoak emakumearengan duen jarrera aztertzen, emakumeak izaten duena baizik.\nUneoro jasaten ditugu gure gorputzarekiko erasoak, gure gorputzak nolakoak izan behar diren esaten/erakusten digutenetik, eraso fisikoak gertatu arte (zenbaitetan heriotzan amaitzen direnak), gu izanik epaituak garenak.\nAgresio sexualak jasateaz gain, horren jatorria gure janzteko moduagatik, gure jarrera irekiarengatik… dela jasan beharra izaten dugu, nahikoa izango ez bagenu bezala objektutzat hartzen digutenean. Badaude, adibidez sexualki lan egiten duten emakumeak bortxaketa baten aurrean babes eskubiderik ez dutela pentsatzen dutenak.\nEraso sexual baten aurrean hedabideak ere gure jarrera desegokiak zein diren eta izan beharko genituen “egokiak” adierazten dizkigute, minigona janztea gizonezkoentzako probokazioa dela esanez adibidez. Gainera, biktimaren bizitzeko moduan murgiltzen dira, “La Manada”ko kasua datorkit burura: Lehenengo, pertsona batzuengan konfidantza izateagatik izan zen epaitua eta bortxatua (fisikoki zein administratiboki) izan ostean, bere bizitzarekin jarraitzeagatik epaitu zuten.\nHedabideek biktimaren bizitza hizpide hartzeak entzuleak garen emakumeok beldurra areagotzeak dakar, azken finean (in)justiziaren barnean babesik ez dugula ikusi eta sentitzen dugulako.\nHorretaz gain, gure egunerokotasunean erasoak oso barneratuta izanen ditugu, zenbaitetan honen inguruan hausnartzen hasi arte ez baikara ohartzen gu ere erasotuak izan garela. Nahiz eta, hausnarketak egiten ere gertatzen jarraitzen diren. Honek, gure bizitzaren zenbait alorretan oraindik beldurra izatera bultzatzen gaitu: etxera bakarrik joateko orduan, autostop egiterako garaian (ez dugu egiten), talde batean danak neskak izatean… Bestalde, gizonezkoenpean egotera bultzatuz: etxera bidean mutil baten laguntza badugu lasaiago gaude, autostop mutil batekin egiten dugu, talde batean mutilen bat badago “babestuak” gaude… Arazoa gurea dela sinestarazten digute, sistema patriarkatu honek emakumeak etxean eta zaintza lanetan nahi dituenean, gure bizitza gizonezkoen baldintzapean egitea nahi dutenean.\nGeroz eta indar gehiago hartu, geroz eta beldur gehiago sartzen saiatzen dira, pausoak atzera eman ditzagun, horregatik, guztiagatik ez da soilik erasotzailea den gizonezko indibiduala salatu behar, ikasitakoa desikasi eta desegituratzea ere beharrezkoa bilakatzen da, sistemak bere boterea aberasteko ezarri izan dizkigun balioak suntsituz, emakume izate hutsagatik erakusten dizkiguten jarreretatik hasita maskulinizazioaren hondamendira arte.\nSorginok bateratuta jarraituko dugu eta beldurra pozoietarako osagai bat besterik ez da izango!


PMEBak Espainian bakarra den teknologia eta merkataritza informazioko kopuru zehatz bat du, bertan barne hartzen baititu patenteen dokumentu guztiak, erabilera modeloak eta industria marrazkiak, industria diseinuak, markak eta bestelako zeinu bereizgarriak.\nSektore jakin batean existitzen diren patenteak ezagutu nahi dituzu?\nJakin nahi al duzu jadanik erregistratuta dagoen?\nNola lagun dezake patenteen informazioak zure I+G+B proiektuen arrakastan?\nNola erabiltzen dute I+G egiten duten bezeroek patenteen informazio hau?\nOEPMk hainbat aukera ematen dizkizu gai bati buruz erregistratuta dagoen teknologia ezagutzeko.\nDoako bilaketak Interneten\nInteresa duenak berak egiten du bilaketa, hirugarrenei jakinarazi behar izan gabe.\nDatu-baseetarako sarbidea librea eta doakoa da.\nAurkitutako agiri gehienen testu osoa ikus eta inprima daiteke.\nBaseetan dagoen edukia eta OPEMko langileek ikusten duten eduki bera dira, eta erraztasun handiz egin daitezke bilaketa arruntak.\nOEPMk egindako bilaketak (ordainpeko zerbitzua)\nAsmakizunaren datu teknikorik bereizgarrienak idatziz eman behar dira.\nBilaketa OEPMko langileek egiten dute, konfidentzialtasun osoz.\nPatenteen erreferentzien zerrenda bat ematen da, haien identifikazio-datuekin. Kasu gehienetan, izenburua eta laburpena ematen dira.\nINVENES eta Espacenet-era sartzeko estekaren bidez, erabiltzaileak informazio gehiago ikus dezake; baita dokumentu osoa eskuratu ere.\nITP Patenteen Txosten Teknologikoa (ordainpeko zerbitzua)\nMundu mailan argitaratu diren erabilera-ereduen eta patenteen eta eskatzaileak emandako informazioarekin duten harremanaren azterketa sakona (patentea eska daiteke, ikerketa- edota garapen-proiektua, gai tekniko zehatza eta abar)\n* Patente edo Erailera Eredu bat aurkeztu aurretik ez da derrigorrezkoa bilaketa egitea, hala ere, komenigarria izan daiteke, dagoeneko patentatuta dagoen zerbaitean esfortzurik eta dirurik ez erabiltzeko, Teknikoaren egoera ezagutzeko edo horrekin zerikusia duten gaien eskaerak nola idatzi diren jakiteko.\n* Asmakizun bat patentatua izateko, xedeak berria izan behar du mundu osoan, beraz, ez da nahikoa datu nazionalen baseetan bakarrik bilatzea.\n* Aurrekotasunak aldez aurretik bilatzeak ez du bermatzen erabateko nobedadea denik. Gerta daiteke patentatu gabeko edo datu-baseetan agertzen ez diren asmakizunak egotea bilaketa egiten denean (eskaera oso berria bada, kontsultatu ezin den sekretu-aldi bat dago). Bilaketa-estrategia ororen subjektibotasuna ere kontuan hartu behar da, beraz, ezin da ziurtatu gai bati buruzko agirien % 100 berreskuratuko denik.


Kontzertu ugari txosnen santelmotako egitarauan - Zumaia - Baleike.eus\nKontzertu ugari txosnen santelmotako egitarauan\nSantelmoetako Txosnak 2015-04-07 13:38\nBadatoz San Telmoak! Apirilaren 10etik 19ra ospatuko ditugu eta aurten ere Txosnen antolaketa eta egitaraua eragile eta norbanako askoren artean antolatu dugu, tartean Ernai, Presoen lagunak, Katxapero Gazte Konpartsa, talde feminista eta Dardara.\nTxosnak herritarrok gabe ez lirateke posible izango, eta beraz guztion ardura da eremu askatzaile eta feminista sortzea. Horregatik aurrez eskertu nahi ditugu bertan parte hartu eta guztia aurrera eramaten aritu eta arituko zareten guztiak. Baita Irene Irureta ere, karteleko marrazkia egiteagatik.\nAipatzeko, beste urte batez ere barraz gain sukaldea izango dugu karpan. Egitarauari dagokionez, ostiralean festei hasiera emateko DJ Gaua izango dugu txosnetan, DJ MAP-H, Suaia eta Lahaine eta Patrol Destroyers izango ditugu gurekin. Larunbatean, Gazte egunean egun osoko egitaraua antolatu du Gazte Konpartsak. 12:30tan trikipoteoa, 14:30tan bazkari herrikoia Gaztetxian eta arratsaldean Elektrotxaranga antolatu ditu. 22:30etatik aurrera txosnagunean Zartako-k, Skakeitan eta Bilbonatiks taldeek eskainiko digute kontzertua. Igandean, 22:30etatik aurrera Guri5! erromeriak eta Skaleak taldeak alaituko dute gaua.\nBigarren asteburuan, 19:30tan poteo feminista egongo da Zumaiko kaleetan eta ostiralean Bertsio Gaua antolatu da azken urteetan bezala. 20:30tan hasiko dira zumaiko gazteek eskainiko dituzten bertsioak. Larunbatean, 14:30tan preso eta iheslarien aldeko bazkaria egingo da txosnagunean, eta 22:30etan hasita The New Brigade, Bellator, Habemus Papam eta Kolpatu taldeek emango diote bukaera txosnetako egitarauari.\nBesterik gabe, ondo pasa eta gozatu festak! Dantzatzen duen herria ez da inoiz hilko!


Hauek dira Ryanair konpainiak bertan behera utzi dituen hegaldi batzuk Bidaia Albisteak\nBaliteke oraindik ez duzula jakingo, baina hegaldia antolatzen ari bazara Ryanair for theUrriaren 28a baino lehen bertan behera gera zitekeen. Hegazkin-konpainiak ezeztapen horiek justifikatu ditu bere pilotuen oporretan arazo batekin, eta horrek hegazkinen puntualtasuna murriztu du eta, beraz, zenbait hegaldi bertan behera utzi ditu.\nHegazkin-konpainiaren arabera, hegaldi horien ezeztapenak baieztatu dizkie hegan egitea aurreikusi zuten erabiltzaileei, beraz, ezingo luke inorentzako azken orduko ezustekorik egon beharko. Oraindik ere Bidaia Albisteak Oraindik despistaturik egongo balitz eten diren hegaldi horietako batzuk bildu nahi genituen.\nHauetako batzuk dira Ryanair-ek bertan behera utzi dituen hegaldiak. Esan behar dugu, gainera, hemendik urriaren 28ra, egun bakan batzuk izan ezik, egun bakoitzean berrogeita hamar hegaldi baino gehiago eten direla, beraz kontsulten zerrenda osoa beheko aldean lotura batekin utziko dela, luzera dela eta. Hemen kaltetutako Espainiako aireportuetara irteerak eta iritserak bakarrik jarriko ditugu datorren urriaren 1era arte. Ez ahaztu zerrenda osoa egiaztatzea!\nEzeztatutako hegaldien zerrenda\nIrailak 21, osteguna Madriletik.\nMadril - Marsella. Hegaldiaren zenbakia: 5446\nMadril - Tolosa. Hegaldiaren zenbakia: 3021\nIrailak 21, osteguna Madrilera.\nMarsella - Madril. 5447 hegaldi zenbakia\nTolosa - Madril. 3022 hegaldi zenbakia\nIrailak 21 osteguna Bartzelonatik.\nBartzelona - Erroma. Hegaldiaren zenbakia: 6341\nBartzelona - Berlin. Hegaldiaren zenbakia: 1135\nIrailak 21, osteguna Bartzelonara.\nErroma - Bartzelona. Hegaldiaren zenbakia: 6342\nBerlin - Bartzelona. Hegaldiaren zenbakia: 1134\nIrailak 21 osteguna Alacantetik.\nAlacant - Bremen. Hegaldiaren zenbakia: 9056\nIrailak 21, osteguna Alacantera.\nBremen - Alacant. Hegaldiaren zenbakia: 9057\nIrailak 22 ostirala Madriletik.\nMadril - Hanburgo. Hegaldiaren zenbakia: 154\nMadril - Varsovia Modlin. Hegaldiaren zenbakia: 1062\nIrailak 22, ostirala Madrilera.\nHanburgo - Madril. Hegaldiaren zenbakia: 155\nVarsovia Modlin - Madril. Hegaldiaren zenbakia: 1063\nIrailak 22 ostirala Bartzelonatik.\nBartzelona - Stansted. Hegaldiaren zenbakia: 9811\nBartzelona - Milan Bergamo. Hegaldiaren zenbakia: 6305\nIrailak 22, ostirala Bartzelonara.\nStansted - Bartzelona. Hegaldiaren zenbakia: 9810\nMilan Bergamo - Bartzelona. Hegaldiaren zenbakia: 6304\nIrailak 23, larunbata Bartzelonatik.\nBartzelona - Paris Beauvais. Hegaldiaren zenbakia: 6374\nBartzelona - Turin. Hegaldiaren zenbakia: 9111\nIrailak 23 larunbata Bartzelonara.\nParis Beauvais - Bartzelona. Hegaldiaren zenbakia: 6375\nTurin - Bartzelona. Hegaldiaren zenbakia: 9112\nIrailak 24 igandea Madriletik.\nMadril - Tolosa. Hegaldiaren zenbakia: 3011\nMadril - Stansted. Hegaldiaren zenbakia: 5997\nMadril - Verona. Hegaldiaren zenbakia: 5047\nIrailak 24, igandea Madrilera.\nTolosa - Madril. Hegaldiaren zenbakia: 3012\nStansted - Madril. Hegaldiaren zenbakia: 5998\nVerona - Madril. Hegaldiaren zenbakia: 5048\nIrailak 25 astelehena Madriletik.\nMadril - Londres Stansted. Hegaldiaren zenbakia: 5993\nIrailak 25 astelehena Madrilera.\nLondres Stansted - Madril. Hegaldiaren zenbakia: 5994\nIrailak 25 astelehena Bartzelonatik.\nBartzelona - Erroma. Hegaldiaren zenbakia: 7070\nBartzelona - Londres Stansted. Hegaldiaren zenbakia: 9045\nBartzelona - Porto. Hegaldiaren zenbakia: 4545\nIrailak 25 astelehena Bartzelonara.\nErroma - Bartzelona. Hegaldiaren zenbakia: 7060\nLondres Stansted - Bartzelona. Hegaldiaren zenbakia: 9044\nPorto - Bartzelona. Hegaldiaren zenbakia: 4546\nIrailak 26 asteartea Madriletik\nMadril - Santiago de Compostela. Hegaldiaren zenbakia: 5317\nIrailak 26, asteartea Madrilera\nLondres Stansted - Madril. Hegaldiaren zenbakia: 1884\nSantiago de Compostela - Madril. Hegaldiaren zenbakia: 5318\nIrailak 26 asteartea Bartzelonatik\nIrailak 26 asteartea Bartzelonara\nIrailak 27 asteazkena Madriletik\nMadril - Berlin. Hegaldiaren zenbakia: 2528\nIrailak 27 asteazkena Madrilera\nBerlin - Madril. Hegaldiaren zenbakia: 2529\nIrailak 27 asteazkena Bartzelonatik\nIrailak 27 asteazkena Bartzelonara\nIrailak 28, osteguna Madriletik\nMadril - Santiago. Hegaldiaren zenbakia: 5317\nIrailak 28, osteguna Madrilera\nSantiago- Madril. Hegaldiaren zenbakia: 5318\nIrailak 28 osteguna Bartzelonatik\nBartzelona - Birmingham. Hegaldiaren zenbakia: 9162\nIrailak 28, osteguna Bartzelonara\nBirmingham - Bartzelona. Hegaldiaren zenbakia: 9163\nIrailak 29, ostirala Madriletik\nMadril - Milan. Hegaldiaren zenbakia: 5983\nMadril - Dublin. Hegaldiaren zenbakia: 7157\nIrailak 29, ostirala Madrilera\nMilan- Madril. Hegaldiaren zenbakia: 5984\nDublin - Madril. Hegaldiaren zenbakia: 7156\nIrailak 29 ostirala Bartzelonako jatorriarekin\nBartzelona - Dublin. Hegaldiaren zenbakia: 3976\nIrailak 29, ostirala Bartzelonara\nDublin - Bartzelona. Hegaldiaren zenbakia: 3977\nIrailak 30, larunbata Madriletik\nIrailak 30, larunbata Madrilera\nIrailak 30, larunbata Bartzelonatik\nIrailak 30, larunbata Bartzelonara\nUrriak 1 igandea Madriletik\nMadril - Lanzarote. Hegaldiaren zenbakia: 2017\nMadril - Londres Stansted. Hegaldiaren zenbakia: 5995\nMadril - Porto. Hegaldiaren zenbakia: 5484\nUrriak 1, igandea Madrilera\nLanzarote - Madril. Hegaldiaren zenbakia: 2018\nPorto - Madril. Hegaldiaren zenbakia: 5485\nUrriak 1, igandea Bartzelonatik\nBartzelona - Berlin. Hegaldiaren zenbakia: 4545\nUrriaren 1ean, igandea, Bartzelonara\nBeste zer hegaldi bertan behera utzi diren jakin nahi baduzu, bisitatu hau link, bertan beharrezko informazio guztia izango duzu.\nArtikuluaren bide osoa: Bidaia Albisteak » General » Hauek dira Ryanair konpainiak bertan behera utzi dituen hegaldi batzuk\nEuropako uharte politak bidaiara joateko


2012/04/03 (e)ko saioa\nUnibertsitateei emateko dirulaguntza zuzenak\nSalbuespenei buruzko dekretua ¿urrats erraldoi bat¿ da euskararen normalizazioan\nItzultzaileen zerbitzu zentralizatua\nJaurlaritzak Errepideko Bidaiari Garraioaren Erregelamendua onartu du\n2012ko Lehiatu Programan, 7,8 milioi baino gehiago bideratu dira nekazaritzako eta elikagaigintzako euskal herriko produktuak eraldatu, merkaturatu eta sustatzeko laguntzetara\nEusko Jaurlaritzak 1.259.524 euro bideratu ditu dirulaguntzetan industriako eraikinen eraisketak finantzatzeko zero interesean\n4,4 milioiko dirulaguntza deialdia arrantza eta akuikulturaren deribatuekin egindako produktuak eraldatzeko eta merkaturatzeko\nEusko Jaurlaritzak 1 milioi bideratu ditu dirulaguntzetan Eskolako Agenda 21 programa garatzeko\nItsasertzaren garapenerako eta sustapenerako 4.077.603 euroko dirulaguntza deialdia egitea onartu da\nJaurlaritzak 1.496.000 euro erabiliko ditu ikus-entzunezkoen sektorea indartzeko\nZabalateko Gune Arkeologikoa monumentu-multzo izendatu da\nEusko Jaurlaritza, Terrorismoren Biktimei Aitorpena eta Ordaina egiteko Legea aldatzeko PP-ek egindako proposamenaren aurka\nEusko Jaurlaritzak Euskal Kazetarien Elkargo bat sortzearen alde\n1,546 milioi euro 2012. urterako “Basque Culinary Center “ Fundazioari (BCC),eraikina eraikitzeko eta hornikuntza zientifiko eta teknologikoa eskuratzeko.\n473.467 euro 2012. urterako Euskal Autonomia Erkidegoan egoitza duten Urrutiko Hezkuntzarako Unibertsitate Nazionalaren Ikastetxe Elkartuentzako laguntzetarako.\nGobernu Kontseiluak Euskaratik salbuesteari buruzko dekretua onartu du gaur. Urrats honi esker apirilaren 16ko Euskal Herriko Agintaritzaren Aldizkarian argitaratzeko da eta hurrengo egunean indarrean sartuko da. Une horretatik aurrera ikasketak euskaraz egin dituzten pertsona guztiek izango dute azterketa ofizial mota guztietan hizkuntzen titulazioen ziurtagiriak egiaztatzetik salbuesteko aukera. “Euskara gizartean normalizatzeko prozesuan urrats erraldoia “ dela baloratu dute Hezkuntza eta Kultura sailek.\n“Euskaraz ematen den irakaskuntza kalitateko irakaskuntza bat dela, beti bezala hobe daitekeena, baina ez beste hizkuntza batean ematen dena baino maila txikiagokoa “ esan zuen Isabel Celaák, Hezkuntza, Unibertsitate eta Ikerketa sailburuak, dekretuaren aurkezpenean. Haren iritziz, eta arrazoi horrengatik, gaur egun egiten den salbuespena, hots, ikasketak euskaraz egin dituzten pertsonei administrazio publikoetan eta beste instituzio batzuetan lan egiteko hizkuntza hori ezagutzen dutela egiaztatzeko ziurtagiria eskatzea, ez dago justifikatuta. “Herrialde normal baten gisa funtzionatzen hasi gara, herritarrei haien hizkuntza ofizialean inolako hizkuntz ziurtagiririk exijitu gabe “, adierazi zuen Hezkuntza sailburuak.\n“Logika aplikatzea da. Euskaraz ikasi duzu; beraz, euskaraz dakizu eta ez duzu egiaztatu behar. Berdin-berdin gertatzen da gaztelaniarekin: gaztelaniaz ikasi baduzu, ez duzu ezagutzen duzula egiaztatu behar “, berretsi zuen Blanca Urgell-ek, Kultura sailburuak. Gainera, gobernuaren barruan egin den koordinazio-lan handia baloratu zuen ere. “Inplikatutako sail guztien lanaren emaitza da, Hezkuntza eta Kultura batez ere, baina baita Barne, Osasun eta Justizia Sailak ere. Halaber, euskararen alde lan egiteko konbikzio irmoa du Jaurlaritza honek, normaltasunetik eta herritarrentzat, lubaki eta banderetatik urrun eta pertsonengandik hurbil “, zehaztu zuen.\nDekretuak izan duen “adostasun erraldoia” eskuratzeko zuhurtasunaren bidea hartu da. Zentsu honetan, Kultura sailburuak Espainiako beste erkidego elebidunek C1 mailaren (EGAren baliokidea) salbuestea batxilergoa amaitzean ematen dutela (Adibidez Katalunian katalanez egindako ikasketekin edo Galizian galegoz egindakoekin) argitu zuen. Euskararekin, salbueste hau unibertsitate mailara arte ez da emango.\nHezkuntza sailburuak azaldu zuenez, dekretu honek biztanleriaren artean ikusmin handia sortu du, izan ere Jaurlaritzak informazio eskaera “ugari” jaso ditu dekretu honi buruz galdezka bere lehen iragarpena eman zenetik. Dekretuak atzeraeraginezko ondorioa izango du 2008ko apirilaren 16a baino geroago lortutako titulu guztietarako, data horretan gertatu baitzen Eusko Jaurlaritzak eskainitako euskarazko tituluen eta Esparru Bateratu Europarraren arteko homologazioa.\n“Emakida-araubidea” izeneko atalean gardentasunaren, lehian parte hartzen duten operadoreak berdin tratatzeko eta proportzionaltasunaren printzipioak bermatzeko aurreikuspenak garatzen dira; zehazten dira zerbitzu publiko gisa dagozkion betebeharrak, zeinak emakidaren baldintza-agirian sartu beharko baitira; eta emakiden iraupena ere arautu egiten da, zerbitzuaren ezaugarri eta beharren araberakoa behar duena, baina 10 urteko epea gainditu gabe, nahiz eta berariaz aipatzen diren hainbat kasutan, hasierako epea, gehienez ere, beste % 50 luzatu daitekeen.\nAgindua, industria-aurriak eraisteko egitasmoak idazteko edo/eta burutzeko laguntzak arautzen dituen apirilaren 21eko 75/1998 Dekretuan aurreikusitako laguntzak eskuratzeko eskabideak aurkezteko epea eta lekua finkatzen dituena.\nGobernu Kontseiluak gaurko bileran onartu du guztira 1.259.524 euro bideratzea dirulaguntzatan industriako eraikinak eraisteko proiektuak idatzi eta gauzatzeko 2012. urtean.\nHorrela, Jaurlaritzaren Kontseiluak argi berdea eman dio Pilar Unzalu Ingurumen, Lurralde Plangintza, Nekazaritza eta Arrantza sailburuaren aginduari; laguntza horiek epe luzeko eta inongo interesik gabeko maileguak izango dira, eta eraitsi beharreko instalazioen jabeek edo jabetzaren titular izan gabe ere, subsidiarioki jarduten diren udaletxeek eskatu ahal izango dituzte.\n1992an sortu zen laguntzen programa horrek zero interesa daukaten maileguak eskuratzea ahaleginduko du, eta 6 hilabeteko epean itzuli beharko dira, urbanizazio-proiektua onesten denetik kontatzen hasita edo, halakorik ez balego, eraikitze-baimena eskuratzen denetik hasita. Ez bada ez urbanizaziorik ez eraikuntzarik egiten, orduan mailegua itzultzeko gehieneko epea 10 urtekoa izango da.\nAgindua, 2012ko apirilaren 4koa, Ingurumen, Lurralde Plangintza, Nekazaritza eta Arrantzako sailburuarena, zeinen bidez deialdia egiten baita, 2012ko ekitaldirako, arrantzaren eta akuikulturaren ondoriozko produktuak eraldatu eta merkaturatzeko laguntzak emateko (LEHIATU-ARRANTZA Programa), abuztuaren 31ko 226/2010 Dekretuan xedatutakoarekin bat eginda.\nJaurlaritzaren Kontseiluaren gaurko bileran 4.400.000 euroko dirulaguntza onartzea erabaki da Europar Batasunak eta Euskadik elkarrekin finantzatzen duten arrantza eta akuikultura deribatuekin egindako produktuak eraldatzeko eta merkaturatzeko Lehiatu-Arrantza Programarako.\nHorrela, Jaurlaritzaren Kontseiluak bide eman dio Pilar Unzalu Ingurumen, Lurralde Plangintza, Nekazaritza eta Arrantza sailburuak aurkeztutako Arrantzarako Europako Funtsaren (AEF) bitartez elkar-finatzatzen diren dirulaguntza programari.\n4.400.000 eurotatik 2.469.861€, Euskal Autonomia Erkidegoko aurrekontu orokorretatik aterako dira. Zehatz mehatz, 898.131€ 2012. urterako ordainketak dira, eta beste guztia konpromisozko kreditua, hau da, 2013rako 1.403.330€ eta 2014rako 168.400€.\nAEF-k ordainketa kredituen bitartez 1.930.139€ jarriko ditu 2012an (701.869€). Konpromisozko kredituetan, berriz, 2013.ean 1.096.670€ eta 2014.ean 131.600€.\nEraldaketa sektorearen barne, kontserba azpisektore, erdikontserba, araztegi, zetazeo eta haztegiek eskatu ahal izango dituzte dirulaguntzak; baita arrainen bitartezko aurrez prestatutako, ketu eta gatzatutakoak; aurrez egosiak; azpiproduktuen tratamendu eta eraldaketak; edota arrainen bitartezko produktuen elaborazioa (saltsak, arrain suzedaneoak, eta abar).\nMerkaturatze alorrean, jatorrizko handizkarien azpisektoreak diruz lagunduko dira baldin eta euren produktu gehienak Euskadin porturatzen badituzte (biltegiratzea, hotzezko biltegiratzea, izotzezko biltegiratzea, eta abar); baita helmugako handizkariak ere (biltegiratzea, hotzezko biltegiratzea, izotzezko biltegiratzea, eta abar).\n• Bi eremu hartzen ditu: eskolakoa eta udalekoa edo eskualdekoa.\n• Hezkuntza-komunitatean parte hartzea, ardatz eta oinarri moduan, eta ikasleen protagonismoa.\n• Kudeaketa arduratsua eta iraunkorra sustatzea.\n• Curriculumaren berrikuntza bultzatzea.\nZabalateko multzoa Portilla de Ibda herritik hegoekialderantz dago. Herri horretatik abiatuta erraz iristen da multzoa dagoen goragunera (793 m). Ikuspegia bertatik zabala da: Zambrana eta Berantevilla (mendebaldean eta iparraldean), bai eta Miranda de Ebroren arroaren zati handi bat ere. Tokiaren ohiko izendapena “Portillako Gaztelua” izan arren, aztarnategia hori baino handiagoa eta konplexuagoa da; horregatik erabaki da “Zabalateren Multzoa” erabiltzea.\nZabalateko Multzoa aztarnategian gizakiaren okupazioa Protohistoriatik Aro Modernora arte izan dela erakutsi dute urtez urte egindako ikerketa kanpainek. Zehazkiago, Brontze Aroaren bukaera aldeko – Burdina I garaiko aztarnak berreskuratu dira, Erdi Arokoak ere bai (XI-XIV mendeetakoak), eta XVIII. menderainoko banakako aztarna batzuk ere.\nEuskal Talde Popularrak ekainaren 19ko 4/2008 Legea, "Terrorismoaren Biktimei Aitorpena eta Ordaina egitekoa”, aldatzeari buruz egindako lege proposamena aintzat ez hartzeko irizpidea jakinaraztea erabaki du gaur Jaurlaritzaren Kontseiluak.\n1.- Kalte pertsonalak izan direnean terrorismoaren biktimei diru-zenbatekoa ematearen erroa urriaren 8ko 32/1999 Legean, terrorismoaren biktimekiko elkartasunari buruzkoan, ezarritako argudio juridiko batean datza. Argudio horren arabera, Estatuak bere gain hartzen zuen zigortutako terroristaren zorra —biktimari erantzukizun zibila ordaintzea, alegia—, biktimak kalte-ordaina eskuratzea bermatzeko eta hiltzailearen kaudimen-gabezia saihesteko.\n4.- Duela hilabete gutxi Espainia osoan aplikatzeko legeria berri bat onartu da eta Estatuak ahalegin handia egin du ekonomia krisi latzean, goraka —eta atzerako eraginarekin— berrikusteko terrorismoaren biktimei kalte pertsonalengatik emandako diru-kopuruak.


Edizioa Etzi BERRIAn | Katakrak\nEdizioa Etzi BERRIAn\nGaur mintzo etziko literaturaz\nLiburugintzaren orainaren zailtasunez eta etorkizuneko erronkez mintzatu dira Gorka Arrese, Xabier Mendiguren, Xabier Olarra eta Mikel Soto editoreak Iruñeko Katakraken\nTxalapartako Soto, Susako Arrese, Hedoi Etxarte moderatzailea, Igelako Olarra eta Elkarreko Mendiguren, herenegungo eztabaidan. Txalapartako Soto, Susako Arrese, Hedoi Etxarte moderatzailea, Igelako Olarra eta Elkarreko Mendiguren, herenegungo eztabaidan. IÑIGO URIZ\n2017-05-11 Naiara Elola\nEuskal literaturaren etorkizunaz eztabaidatzeko, honako hauek bildu ziren herenegun, Iruñeko Katakrak liburu dendan, Edizioa etzi: narratiba izenburupean egindako mahai inguruan: Gorka Arrese, Xabier Mendiguren, Xabier Olarra eta Mikel Soto; hurrenez hurren, Susa, Elkar, Igela eta Txalaparta argitaletxeetako editoreak dira. Orainaren zailtasunek etziko perspektiba lausotzen dietela uste dute. Dena den, Arresek azaldu du euskal edizioak eredu propioa behar duela, «Espainiako eta Frantziako ereduak nolakoak diren begiratu gabe».\nLanbidea «mitifikatu» arren hortik gutxi duela irizten dio Txalapartako Mikel Sotok. 2005ean hasi zen editore moduan lanean. Liburuak zuzentzen ez ezik, promozioan, bitartekariak bilatzen eta beste zeregin andanatan ere aritzen da. Euskal Herriko argitaletxeak «txikiak» direnez, aurrera egiteko ahalik eta gastu gutxien eragiten saiatzen dira. Lau hizlarien artean, ofizioan denbora gutxien berak darama, baina badaki zer lortu nahi duen: «Liburu bat argitaratzean gastuei dagokienez gutxienez kito egitea, dirurik ez galtzea». Bideragarritasuna oso faktore garrantzitsua da guztientzat. «Gu liburuak argitaratzen dituen enpresa bateko kideak gara. Kontuak ez balira aterako, hondoa joko genuke», azaldu du Arresek. Arrazoi horrengatik hasierako asmoak aldatu behar izan zituztela onartu du Olarrak: «Hasiera batean, urtean hamar liburu kaleratzea zen gure asmoa; lau bakarrik kaleratzen ditugu».\nOrokorrean, euskal literaturan liburu gutxi saltzen dela uste dute lau editoreek. Elkarren, esaterako, urtean euskaraz 50 liburu kaleratzen dituzte; gutxi gorabehera, erdiak helduentzat eta beste erdiak haurrentzat. Helduen literaturako lan gehienak editatzeaz arduratzen da Mendiguren. Argitu duenez, euskarazko literaturan lehen edizioa kaleratzean 1.000 ale baino gutxiago saltzen dira. Ziurrenik, 20.000 ale saltzea lortuko balute errealitatea «oso bestelakoa» izango litzatekeela onartu du Arresek.\nBestalde, sarritan egozten zaie euskal argitaletxeei Durangoko Azokara begira «gehiegitxo» egoten direla. Igelaren kasuan, abenduko azoka horretan urteko irabazien %20 erdiesten dituztela dio Olarrak. Elkar, Susa eta Txalapartako editoreek jakinarazi dutenez, euren irabaziak %10 ingururenak izan ohi dira. «Lehen baino askoz ere gutxiago saltzen da», azaldu du Sotok. Europako beste herrialdeetan ere Gabonetan izaten dela liburu salmenta gehien nabarmendu du Arresek.\nMendigurenen aburuz, zenbait idazlerentzat ez da egokia Durangoko plaza. «Idazle handietan jartzen da gehienbat atentzioa. Lehen lana argitaratuko duen idazle bati Durangotik kanpo aurkezteko gomendatzen diot. Horrela arreta gehiago lortuko duelako».\nEuskal Herrian badira euskaraz soilik, gaztelaniaz edo frantsesez soilik eta bi hizkuntzatan argitaratzen dituzten argitaletxeak. «Susak, esaterako, erdaraz ez du libururik argitaratzen; zer zilegitasun ematen digu horrek? Horren ordaina da guri horrek norbait izatea ahalbidetzen digula», azaldu du Arresek. «Zenbait esparrutan, badago jendea pentsatzen duena euskaraz eta gaztelaniaz jarduteak zilegitasuna kentzen digula», erantzun dio Sotok. Mendigurenek eztabaidan beste errealitate bat plazaratu du. Lanean euskaraz aritzen den arren, Elkarrek baditu erdarazko liburuak kaleratzen dituzten argitaletxeak. «Hemen gaztelaniaz pentsatzen duen jendeak ez du hemen argitaratzeko plataformarik sortu, eta, alde horretatik, neure buruari egiten diodan galdera hau da: ona da hemen bertako gaztelaniazko edo frantsesezko plataformarik ez egotea?». Berehala erantzun dio Arresek: «Galdera hori erretorikoa da, plataforma hori Elkarrek eskaintzen duelako». Horren harira, gazteleraz pentsatzen duten idazleen plataforma Txalaparta ere badela gogorarazi du Sotok.\nEtorkizunari begira, Arresek adierazi du euskarazko liburuek ISBN zenbaki propioa izateko beharra, baina horren aurretik euskal errepublika erdiestea ezinbestekoa dela irizten dio, «gure idazleak munduari erakusteko, beti itzulpenean edo menpekotasunean ibili gabe». Hala ere, Mendigurenen arabera, munduko nazio gehienetako editorialek itzulpenak argitaratzen dituzte, errentagarriak direlako.\nArgitaletxeek epe motzean zer-nolako etorkizuna izango duten galdetuta, kezkatuta azaldu dira lau editoreak. Batez ere, euskarri aldetik dago zalantza. Horrez gain, nabarmendu dute ezinbestekoak direla egun administrazio publikoak euskarazko zein gaztelaniazko liburuak argitaratzeko ematen dituen diru laguntzak, horiek gabe ezingo luketelako libururik argitaratu.


Euskarazko akten auzian pertsonatzen hasi da Jaurlaritza | Euskal Herria | Berria\nEuskarazko akten auzian pertsonatzen hasi da Jaurlaritza\nBeizamako Udalak egin zion eskari ofiziala gobernuari, eta aintzat hartzea erabaki du. Baztarrikak berretsi du "erabat legezkoa" dela dokumentuak euskaraz egitea.\nUriarte eta Baztarrika, legebiltzarrean. /Raul Bogajo/ARP\n2015eko martxoak 2 07:25\nUdalak auzitara eramateko argudioetako bat izan da Carlos Urkijorentzat, Espainiako Gobernuak EAEn duen ordezkariarentzat: aktak euskaraz egiteagatik salatu ditu Udalak. Pilatzen joan dira salaketak, eta Uema Udalerri Euskaldunen Mankomunitateak ohartarazia du euskararen ofizialtasuna bera auzitan jartzen ari dela Urkijo.\nEusko Jaurlaritzak horren aurrean zer egin duen azaldu du Cristina Uriarte Hizkuntza Politikarako sailburuak legebiltzarrean. Orain arteko bi ildoak berretsi ditu. Batetik, aholkularitza juridikoa eman dietela udalei; legezkotasun txosten bat ere egin du gobernuak, eta berretsi du "erabat legezkoa" dela dokumentuak euskaraz egitea eta bidaltzea. Bestetik, udal legearen proiektuan zehazki jaso dute paperak euskaraz egin eta bidal ditzaketela erakundeek.\nBerritasun bat ere iragarri du, ordea: auzietan pertsonatzen hasi da Jaurlaritza. Beizamako Udalak (Gipuzkoa) eskari ofiziala egin zion, eta aintzat hartu du gobernuak, "interes orokorrekoa" delako eta hizkuntz politikaren eskumena daukalako.\nPatxi Baztarrika Hizkuntza Politikarako sailburuordeak adierazi du legezkotasun babesa daukala aktak euskaraz egiteak. Udalen jarduna arautzeko erregelamenduan eta Espainiako Auzitegi Konstituzionalaren epaietan hori bermatuta dagoela azaldu du. Urkijoren jarduna salatu du: "Edukiaz harago, moduak kezkatzen gaitu. Kooperazioaren eta elkarrizketaren bidea ez du hartu". Areago, gogorarazi du euskara sustatzeko obligazioa daukala gobernuaren ordezkariak ere.


Iñigo Aranburu: "Eroso sentitu naiz zuzentzen alboan nuen lantalde potenteari esker"\nBy Ines Arrue eta Maialen Goñi|2021-07-13T12:47:35+02:0012 uztaila, 2021|\nIñigo Aranburu (Donostia, 1971) aktoreak kameraren gidaritza hartu du aurrenekoz Oihartzunak proiektu pertsonalari forma emateko, eta goi mailako profesional eta adiskideen laguntzarekin osatu du ama omentzen duen lau minutuko labur samurra. 2021eko Kimuak katalogorako hautatu zuten filma ekainean, eta datozen hiletan nazioarteko jaialdietan entzungo da amaren barre algara.\nGaztetxotan ETBko Bai Zera saioan parte hartu bazuen ere, kamera eta eszenatokietatik urrun ibili zen Araburu 30 urteen krisialdiaren eraginez intrerpretazioaren harrari jaramon egin eta aktore gisa trebatzea erabaki zuen arte. Bartzelonan hainbat urtez aritu zen antzerkiaren munduan, eta Euskal Herrian lan egiteko aukera zuela ikusita, sorterrira itzuli zen. Aitaren etxea (Jabi Elortegi, 2015), Alardea (David P. Sañudo, 2020) eta Altsasu (Asier Urbieta, 2020) telesailetan eta Handia (Jon Garaño eta Aitor Arregi, 2017), Mateoren ama (Aitor Arregi eta Joxe Mari Goenaga, 2018), Ventajas de viajar en tren (Aritz Moreno, 2019) eta Hil kanpaiak (Imanol Rayo, 2020) film indartsuetan, besteak beste, hartu du parte ordutik, eta aurpegi ezaguna bihurtu da gurean.\nOrain urtebete zendu zen Aranbururen ama, eta haren etxera joaten zenean sentitzen zuen hutsuneari emaniko erantzuna da aurkeztu berri duen Oihartzunak laburra. Amarekin zituen oroitzapen dibertigarrien eta penaren arteko lotura egin nahi izan du bertan, aktore gisa ezagutu dituen lankide eta lagunen babesean, eta haien ekarpenari esker, Kimuak katalogoan hautatua izateko esperantza txiki bat bazuela aitortu digu. Jarraian duzue Donostian egin genuen elkarrizketaren lehen zatia.


Miles de escolares celebran la semana del Euskara en Barakaldo | HerriKolore\nMiles de escolares celebran la semana del Euskara en Barakaldo\nBarakaldoko eskolen arteko jaialdian parte hartu zuten herriko zenbait ikastetxeetako ikasleek apirilaren 28an. Ekimeneko ekitaldi "potoloa", Gasteizko Betagarri musika taldearen eskutik etorri zen baina aurretik, euskara suspertzeko makina bat jarduera burutu ahal izan zuten institutuetako ikasleek Herriko plazan.\nEzaguna da ugariak direla Barakaldoko ikastetxe gehienetan euskararen normalkuntzaren alde burutzen ari diren egitasmo eta ahaleginak. Gauzak horrela, igaro den astelehenean hitzordu garrantzitsua izan zuten institutuetako ikasleek Herriko Plazan. Ikasleek aldarrikapen eta jai giroan murgildu ziren euskara eskolatik kalera ateratzeko saiakera berrian. "Euskara Piztuz" ekimenari 14:30etan eman zioten hasiera, aisialdia euskaraz disfrutatzeko aukera desberdinak eskainiz: Xabi Paya Bertsolari ezagunak euskararen aldeko agiria irakurri zuen, institutuetako gazteek Breack Dance eta Dantza garaikide emanaldia eskaini zuten, Herri kirol partehartzaileek ere tartea izan zuten jaialdian. Pintxo, txapa eta grafiti tailerraz gain, euskal musika tresna eta sagardo tailerraz difrutatu ahal izan zuten gazteek (Hala Dzipo elkartearen eskutik). Eta jaialdiari bukaera ezinhobea eman zioten Betagarri talde ezagunaren eskutik.